text:
Ame Kawoe Ayi Dzifo?
Ale si Biblia ɖo eŋui
Mawu tia Kristotɔ wɔnutefewo fe xexlẽme sue aɖe, siwo woafɔ ɖe tsitre woava nɔ agbe le dzifo le wofe ku megbe. (1 Petro 1:3, 4) Ne wotia wo la, ele be woayi edzi alé xɔse sesẽ me ɖe asi eye woanɔ agbe dzadzɛ si dze Kristotɔ be woakpɔtɔ adze na domenyinu si le wo si le dzifo la.
Nu kae ame siwo ayi dzifo la ava wɔ?
Woanye fiawo kple nunɔlawo aɖu dzi kple Yesu fe 1,000. (Nyaɖeɖefia 5:9, 10; 20:6) Woanye “dzifo yeye” alo dzifo dziɖuɖu si aɖu “anyigba yeye” alo amegbetɔfomea dzi. Dzifodziɖula siawo akpe asi ɖe eŋu woagbugbɔ amefomea aɖo dzɔdzɔenyenye fe nɔnɔme si Mawu ɖo le gɔmedzedzea me la te.
Ame nenie woafɔ ɖe tsitre woayi dzifo?
Biblia ɖee fia be ame 144,000 ye woafɔ ɖe tsitre woava nɔ agbe le dzifo. (Nyaɖeɖefia 7:4) Le ŋutega aɖe si apostolo Yohanes kpɔ, si woŋlɔ ɖe Nyaɖeɖefia 14:1-3 me la, ekpɔ “Alẽvi la le tsitre ɖe Zion To la dzi, eye ame akpe alafa ɖeka blaene vɔ ene . . . le eŋu.” Le ŋutega sia me la, “Alẽvi la” le tsi tre ɖi na Yesu si wofɔ ɖe tsi tre. (Yohanes 1:29; 1 Petro 1:19) “Zion To” la tsi tsitre ɖi na ɖofe kɔkɔ si Yesu kple ame 144,000 siwo aɖu dzi kplii la le le dzifo.
‘Ame yɔyɔ kple ame tiatia’ siwo aɖu fia kple Kristo le Fiaɖufea me ye woyɔ be “alẽha sue” la. (Nyaɖeɖefia 17:14; Luka 12:32) Esia fia be woanye ameha sue aɖe ŋutɔ ne wotsɔ wo sɔ kple alẽ fe agbɔsɔsɔme si le Yesu si.
Susu totro siwo le amewo si ku ɖe ame siwo ayi dzifo ŋu
Susu totro: Ame nyuiwo katã ayi dzifo.
Nyatefenya: Mawu do ŋugbe be ame nyui akpa gãtɔ anɔ agbe tegbee le anyigba dzi.
Yesu gblɔ be: “Ame aɖeke melia yi dzifo o.” (Yohanes 3:13) Efe nyaa fia be ame nyui siwo nɔ agbe do ŋgɔ na eya amea abe Abraham, Mose, Hiob, kple David ene meyi dzifo esime woku o. (Dɔwɔwɔwo 2:29, 34) Ke boŋ mɔkpɔkpɔ nɔ wo si be woava fɔ yewo ɖe tsitre ne yewoanɔ agbe le anyigba la dzi.
—Hiob 14:13-15.
Woyɔ tsitretsitsi yi dzifo la be “tsitretsitsi gbãtɔ.” (Nyaɖeɖefia 20:6) Esia ɖee fia be tsitretsitsi bubu aɖe gali. Anye anyigba dzi fe tsitretsitsia.
Biblia fia nu be le Mawu Fiaɖufea fe dziɖuɖu te la, “ku maganɔ anyi akpɔ o.” (Nyaɖeɖefia 21:3, 4) Anyigbaa ŋue nya sia ku ɖo elabena ku mele dzifo o.
Susu totro: Ame sia ame ŋutɔe tianae nenye be anɔ agbe le dzifo loo alo anyigba dzi.
Nyatefenya: Mawu ye tiaa Kristotɔ wɔnutefe siwo axɔ “dzifo fe fetu,” si nye agbenɔnɔ le dzifo fe mɔkpɔkpɔ la. (Filipitɔwo 3:14) Eya ta menye ame ŋutɔ fe didi alo nɔfe gã didi fe nya aɖeke dzie woanɔ te ɖo atia amewo o.
Susu totro: Agbe mavɔ nɔnɔ le anyigba dzi fe mɔkpɔkpɔa mede ŋgɔ o, ame siwo medze na dzifo yiyi o lae axɔ esia.
Nyatefenya: Mawu yɔa ame siwo anɔ agbe tegbee le anyigbaa dzi be “nye amewo,” “nye ame tiatiawo” kple “Yehowa fe ame yayrawo.” (Yesaya 65:21-23) Mɔnukpɔkpɔ asu wo si woana tame si Mawu ɖo ɖe amegbetɔwo ŋu tso gɔmedzedzea me, si nye be woanɔ agbe tegbee le paradisonyigbaa dzi la nava eme.
Susu totro: Dzesi koe 144,000 si woyɔ le Nyaɖeɖefia fe agbalẽa me la nye, menye xexlẽme ŋutɔŋutɔe o.
Nyatefenya: Togbɔ be xexlẽme siwo nye kpɔɖeŋuwo le Nyaɖeɖefia fe agbalẽa me hã la, xexlẽme aɖewo nye xexlẽme ŋutɔŋutɔwo. Le kpɔɖeŋu me, efo nu tso “Alẽvi la fe apostolo wuieveawo fe ŋkɔ wuieveawo” ŋu. (Nyaɖeɖefia 21:14) Kpɔ kpeɖodzi siwo tae míate ŋu afo nya ta be xexlẽme ŋutɔŋutɔe 144,000 hã nye la ɖa.
Nyaɖeɖefia 7:4 gblɔ be, “ame siwo nu wotre [alo ame siwo wotia be woanɔ agbe le dzifo] la fe xexlẽme, wotre ame akpe alafa ɖeka blaene vɔ ene nu.” Esi wogblɔ nya siawo vɔ teti koe wogafo nu tso ame hatsotso evelia aɖe hã ŋu be, “ameha gã aɖe si ame aɖeke mete ŋu xlẽ o.” “Ameha gã” la me tɔwo hã akpɔ ɖeɖe tso Mawu gbɔ. (Nyaɖeɖefia 7:9, 10) Nenye be kpɔɖeŋudzesi koe 144,000, si nye ame hatsotso aɖe si ŋu xexlẽme mele o nye la, ke vovototo si le ame hatsotso eveawo dome la madze nyuie o. *
Azɔ hã, wogblɔ tso ame 144,000-awo ŋu be ‘wofle wo tso amegbetɔwo dome be woanye kutsetse gbãtɔ.’ (Nyaɖeɖefia 14:4) Nyagbɔgblɔ “kutsetse gbãtɔ” fia ametiatia sue aɖe. Esia ɖɔ ame siwo aɖu dzi kple Kristo ɖe wo tevi gbogbo siwo xexlẽme meli na o la dzi le anyigbaa dzi la nyuie.
^ mm. 21 Nenema kee Nufialagã Robert L. Thomas ŋlɔ nu tso xexlẽme 144,000 si woyɔ le Nyaɖeɖefia 7:4 ŋu be: “Enye xexlẽme si le nyanya si to vovo na xexlẽme si woyɔ le 7:9 si mele nyanya o. Ne wobu xexlẽme sia be enye kpɔɖeŋu la, ke xexlẽme aɖeke manɔ agbalẽa me si anye xexlẽme ŋutɔŋutɔ o.”
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Esi Wofɔ Yesu Ðe Tsitre La, Efe Amegbetɔŋutilãe Nɔ Eŋu Loo Alo Gbɔgbɔŋutilãe?
Biblia gblɔ be wogbɔ agbe Yesu “le gbɔgbɔ me,” ke aleke wɔ efe nusrɔ̃lawo te ŋu kpɔe heka asi eŋu esi wofɔe ɖe tsitre megbe?
NYA NYUI SI TSO MAWU GBƆ!
Nu Kae Nye Mawu Ƒe Tameɖoɖo Na Anyigba La?
Biblia ɖe nu si tae Mawu wɔ anyigba, ɣeyiɣi si me fukpekpe nu ayi kple etsɔme nyui si le anyigba la kple ame siwo anɔ edzi la lalam la me.
BIBLIA ME BIABIAWO ƑE ŊUÐOÐOWO
Nyaɖeɖefia Ƒe Agbalẽa—Aleke Nàwɔ Ase Egɔme?
Agbalẽa ŋutɔ gblɔ be ame siwo xlẽa nya siwo le ye me, sea wo gɔme hewɔa wo dzi la akpɔ dzidzɔ.
BIBLIA ME BIABIAWO ƑE ŊUÐOÐOWO
Gɔmesese Kae Nɔa Xexlẽdzesiwo Si Le Biblia Me? Ðe Biblia Da Asi Ðe Xexlẽdzesifakaka Dzia?
Kpɔ gɔmesese siwo le xexlẽdzesi siwo le Biblia me si la ɖa, eye nàkpɔ nu si tae esia to vovo na xexlẽdzesifakaka.


c: text/html

text:
SƆHƐWO BIANA BE
Ke Ne Lãmesẽkuxiwo Ðe Kpe Nam Ðe?—Akpa 1
Ènya sɔhɛ aɖe si lãmesẽkuxiwo ɖe kpe na veviea? Ðe nèle dɔ aɖe lém si na be mètea ŋu wɔa nu siwo hawòtiwo wɔna oa?
Nenye nenemae la, eme kɔ be dzi ate ŋu aɖe le fowò ɣeaɖewoɣi. Gake nya fadziname eve le Biblia me na wò.
Wɔwòla, Yehowa Mawu, nya nɔnɔme si me nèle la nyuie. Gawu la, ‘etsɔa ɖe le eme’ na wò.—1 Petro 5:7.
Yehowa Mawu ɖoe be yeaɖe dɔlélewo katã ɖa! Àte ŋu axlẽ nu tso esia ŋu le Biblia me le Yesaya 33:24 kple Nyaɖeɖefia 21:1-4.
Sɔhɛ siwo lãmesẽkuxiwo ɖe kpe na dometɔ geɖe kpɔe be kaka ɖe Mawu kple efe ŋugbedodowo dzie lé yewo ɖe te. Wo dometɔ ene aɖewoe nye esi.
YEIMY
Esi mexɔ fe wuiɖekɛ la bunɔkeke me menɔna hafi tea ŋu yia afi sia afi. Naneke menya wɔna nam o, nu suetɔ kekeake gɔ̃ hã kɔkɔ nyea dɔ nam.
Esi mexɔ fe atɔ̃ la, wokpɔ lãmekawo fe gbɔdzɔgbɔdzɔdɔ si nana wɔna vɔna le ame ŋu le ŋunye, esia na naneke meganya wɔna nam o. Dzi ɖena le fonye ɣeaɖewoɣi elabe nyemetea ŋu wɔa nu siwo hanyetiwo wɔna o. Gake dzinyelawo kple míafe hametɔwo naa ŋutilã me kple seselelãme kpekpeɖeŋum eye wòkpena ɖe ŋunye le mawusubɔsubɔ gome hã. Menye ɣeyiɣiawo katã fe subɔla, eye nye haxɔsetɔwo kplɔam zi geɖe míeyina ɖasrɔ̃a Biblia kple ame siwo tsɔ ɖe le Biblia me nyawo me.
Yesu gblɔ be ŋkeke ɖe sia ɖe kple efe dzimaɖitsitsiwoe. (Mateo 6:34) Eya ta medzea agbagba be manɔ te ɖe ŋkeke ɖe sia ɖe fe kuxiwo nu eye meɖoa taɖodzinu siwo gbɔ mate ŋu aɖo la na ɖokuinye. Mele mɔ kpɔm na xexe yeye si me “agbe vavã” asu asinye le, afi si mavo tso dɔléle vɔ̃ɖi sia si me le.—1 Timoteo 6:19.
Bu nya sia ŋu: Yeimy kpɔe be ede ye dzi ŋutɔ esi yeɖo “taɖodzinu” siwo gbɔ yeate ŋu aɖo la na ye ɖokui. Ðe manyo be wò hã nàwɔ nenema oa?—1 Korintotɔwo 9:26.
MATTEO
Dzime tem veve esi mexɔ fe ade, eye ɖɔktawo gblɔ gbã be esi mele tsitsim tae. Gake wova de dzesii le fe ɖeka megbe be nutete aɖe le nye dzimefu ŋu.
Wowɔ dɔ nam, gake nutetea fe akpa 40 le alafa me koe ɖɔkta te ŋu ɖe. Ke hã le ɣleti eve pɛ ko me la, nutetea gatrɔ gbɔ keŋ! Tso ɣemaɣi la, wodom kpɔ zi geɖe, wote dɔdamɔnu geɖewo kpɔ, eye mekpɔ mɔ zi geɖe be woada dɔa nam gake ɖeko wòglo.
Ɣeaɖewoɣi la, nutete la nana mesea veve abe yi tɔmee wole afi sia afi nam ene, gake vevesesea nu sẽna wu le dzime kple akɔta. Medzea agbagba be nyemagaɖe mɔ nye nɔnɔmea nakpe dzinye o. Meɖoa ŋku edzi na ɖokuinye be ame bubuwo tɔ wu tɔnye gake womenaa ta o. Nu vevitɔ si kpena ɖe ŋunye dzi gakpɔtɔ le fonyee nye ale si meka ɖe edzi be Yehowa Mawu ana ŋugbe si wòdo be yeaɖe fukpekpe ɖa nava eme gbe ɖeka.—Nyaɖeɖefia 21:4.
Bu nya sia ŋu: Aleke ŋugbe si Mawu do be yeaɖe fukpekpe ɖa ate ŋu akpe ɖe ŋuwò abe ale si wòkpe ɖe Matteo ŋu ene?—Yesaya 65:17.
BRUNA
Esi wònye be nye dɔlélea medzena le gota wokpɔna o ta la, ame aɖewo buna be kuviatɔe menye. Gake le nyatefe me la, naneke menya wɔna nam o, eɖanye afemedɔwo alo nusɔsrɔ̃ o, eye avu kple kɔe fɔfɔ le aba dzi gɔ̃ hã nyena nam.
Wokpɔ ʋukamexexedɔ le ŋunye esi mexɔ fe 16. Dɔ sia si nana be wɔna vɔna le ame ŋu va le tsitsim ɖe edzi. Ewɔe be nyemegatea ŋu wɔa dɔ o, eye Kristotɔwo fe dɔ siwo madi be mawɔ la gɔ̃ hã menya wɔna nam o. Mexlẽa 1 Petro 5:7 enuenu, kpukpui sia gblɔ be: “Miedro miafe dzimaɖitsitsiwo katã ɖe eyama dzi, elabena eléa be na mi.” Enyanya be Yehowa tsɔa ɖe le eme na mía dometɔ ɖe sia ɖe la doa ŋusẽm ŋutɔ. Esia kpɔtɔ doa ŋusẽ va se ɖe egbe.
Bu nya sia ŋu: Aleke wò dzimaɖitsitsiwo dodro ɖe Yehowa dzi ate ŋu aɖe vi na wò abe ale si wònɔ le Bruna gome ene?—Psalmo 55:23.
ANDRÉ
Ame aɖewo wɔa nu ɖe ŋunye abe fe 10 vi dzaa ko menye ene. Nyemebu fɔ wo o, elabe meɖi fe 10 vi hã vavã.
Esi mexɔ fe eve la, wokpɔ kansa fomevi aɖe si mebɔ o le nye dzimefuka me eye dɔ sia va ge ɖe nye ahɔhɔ̃ me emegbe. Ðɔktawo dze agbagba lé enu, gake atike siwo wòzã nam la na meku te. Egbea nye kɔkɔme katãe nye meta 1 kple sentimeta 37 pɛ ko. Ne megblɔ na amewo be mexɔ fe 18 la, ɖeko wo dometɔ geɖe susunɛ be aʋatso kam mele!
Le Kristo-hamea me la, amewo dea bubu ŋunye. Womeɖua fewu le ŋunye abe ale si nye sukuhatiwo wɔna ene o. Medzea agbagba be nyemagaɖe mɔ nye nɔnɔmea nana dzi naɖe le fonye o. Le nyatefe me la, nu nyuitɔ kekeake si ate ŋu asu amegbetɔ si la su asinye, eyae nye be menya Yehowa! Eɖanye fukpekpe kae nye dɔlélea ahe va dzinye o, meka ɖe edzi be Yehowa akpe ɖe ŋunye le mɔ sia mɔ nu. Xexe yeye wɔnuku si fe ŋugbe Yehowa Mawu do la ŋu bubu kpena ɖe ŋunye medoa dzi.—Yesaya 33:24.
Bu nya sia ŋu: Nu ka tae Yehowa nyanyae nye “nu nyuitɔ kekeake si ate ŋu asu amegbetɔ si” abe ale si André gblɔe ene?—Yohanes 17:3.

robotstxt: allowed

filter: keep


text:
Nya Kae Biblia Gblɔ Tso Aha Sesẽ Ŋu? Ðe Ahanono Nye Nu Vɔ̃a?
Ale si Biblia ɖo eŋui
Aha sesẽ nono menye nu gbegblẽ ne wonoe le ŋuɖɔɖo me o. Biblia gblɔ be wain nye nunana tso Mawu gbɔ eye be ate ŋu ado dzidzɔ na mí. (Psalmo 104:14, 15; Nyagblɔla 3:13; 9:7) Biblia gblɔ hã be woate ŋu azã aha le atikewɔwɔ me.
Yesu no wain esime wònɔ anyigba dzi. (Mateo 26:29; Luka 7:34) Le Yesu fe nukunu xɔŋkɔ aɖe me la, etrɔ tsi wòzu wain na amewo le srɔ̃ɖefe aɖe dɔmenyotɔe.
Afɔku siwo le aha tsu nono me
Togbɔ be Biblia fo nu tso vi siwo wain ɖena na ame ŋu hã la, etsri aha tsu nono kple ahamumu na mí. Eya ta ne Kristotɔ aɖe tiae be yeano aha sesẽ la, ele be wòanoe le ŋuɖɔɖo me. (1 Timoteo 3:8; Tito 2:2, 3) Biblia gblɔ susu geɖe siwo tae wòle be míatsri aha tsu nono ɖo la na mí.
Enana be ame megabua tame alo tsoa nya me nyuie o. (Lododowo 23:29-35) Ame si mu aha mate ŋu awɔ ɖe se si Biblia de be ‘míatsɔ míafe ŋutilãwo ana wòanye vɔsa gbagbe, si le kɔkɔe, si dzea Mawu ŋu, wòanye subɔsubɔdɔ kɔkɔe si me míazã míafe tamebubuŋutete le’ la dzi o.
—Romatɔwo 12:1.
Aha tsu nono wɔnɛ be ŋu megakpea ame o, eye wònana “ame doa kpo nu nyui wɔwɔ.”
—Hosea 4:11; Efesotɔwo 5:18.
Ate ŋu ana ame nada ahe, eye ate ŋu ahe lãmesẽkuxi sesẽwo hã vɛ.
—Lododowo 23:21, 31, 32.
Aha tsu nono kple ahamumu medzea Mawu ŋu o.
—Lododowo 23:20; Galatiatɔwo 5:19-21.
Aha agbɔsɔsɔme ka nonoe gbɔ eme?
Woagblɔ be ame aɖe no aha wògbɔ eme nenye be efe ahanono agblẽ nu le eya ŋutɔ loo ame bubuwo ŋu. Le Biblia fe nya nu la, menye ame fe ɖimeyiyie wotsɔ dea dzesii be emu aha o, ke boŋ nuwɔnawo abe, amea natɔtɔ le eɖokui me, anɔ yiyim sagasaga, anɔ dzre wɔm eye wòanɔ nya tramawo gblɔm ye. (Hiob 12:25; Psalmo 107:27; Lododowo 23:29, 30, 33) “Aha tsu nono” ate ŋu ate ame siwo dzea agbagba be ahaa nagamu yewo o gɔ̃ hã fe “dzi ɖe to” eye wòagblẽ nu le wo ŋu vevie.
Ahatsitri kura
Biblia fo nu tso ɣeyiɣi aɖe siwo me wòle be Kristotɔ nafo asa na aha sesẽ nono kura la ŋu:
Ne ahanono aɖia ame bubuwo nu.
—Romatɔwo 14:21.
Ne aha sesẽ nono anye dukɔa fe se dzi dada.
—Romatɔwo 13:1.
Ne ame metea ŋu ɖua eɖokui dzi le ahanono me o. Ele be ame siwo ahamumu alo aha tsu nono zu kuxi na naɖoe adzudzɔ aha sesẽ nono kura.
—Mateo 5:29, 30.
Srɔ̃ Nu Geɖe Wu
Nuka Tututue Nye Biblia fe Nufiafia?
Agbe Nɔnɔ Alesi Wòadze Mawu Ŋu
Anya wɔ be nànɔ agbe si dzea Mawu ŋu. Le nyatefe me la, àte ŋu anye Mawu xɔlɔ̃.
NYƆ!
Ðe Biblia Sɔ Na Mí Egbea?
—Ðokuidziɖuɖu
Nu kae kpe ɖe ŋutsu aɖe si woyɔna be Cassius ŋu wòɖu dzikudodo helĩhelĩ dzi?
BIBLIA ME BIABIAWO ƑE ŊUÐOÐOWO
Ðe Mawu Akpe Ðe Ŋunye Ne Medo Gbe Ða Nɛa?
Ðe Mawu tsɔa ɖe le míafe kuxiwo me ŋutɔŋutɔa?


text: 14 Nyɔnu si dze nunya vavã la tua efe afe,+Ke nyɔnu tsibome tsɔa eya ŋutɔ fe asi gbãnɛ.2 Ame si fe mɔwo le dzɔdzɔe la vɔ̃a Yehowa,Ke ame si toa mɔ fitifitiwo* dzi la doa vloe.3 Bometsila fe nufofo dadatɔe le abe amefoti ene,Ke nunyalawo fe nuyiwo akpɔ wo ta.4 Ne nyiwo meli o la, lãto me nɔa dzadzɛ,Ke nyitsu fe ŋusẽe nana wokpɔa agblemenu geɖe.5 Ðasefo wɔnutefe mada alakpa o,Ke aʋatsoɖasefo ya daa alakpa ɣesiaɣi.+6 Fewuɖula dia nunya ʋuu doa kpoe,Gake sidzedze sua nugɔmesela ya si bɔbɔe.+7 Te ɖa le bometsila gbɔ,Elabena màkpɔ nunya aɖeke le efe nu me o.+8 Aɖaŋudzela fe nunyae nana wòsea mɔ si dzi wòle la gɔme,Ke bometsilawo fe movidzɔdzɔ blea wo.*+9 Bometsilawo tsɔa wofe fɔɖiɖi* wɔa nukonyae,+Ke nu dzɔdzɔe wɔlawo lɔ̃na ɖe ame nɔewo dome dzadzraɖo dzi.*10 Ame fe dzi nya eya ŋutɔ fe vevesese,*Eye ame bubu aɖeke mate ŋu ama efe dzidzɔ kplii o.11 Ame vɔ̃ɖiwo fe afe atsrɔ̃ gbidii,+Ke nu dzɔdzɔe wɔlawo fe agbadɔ ali ke ɖaa.12 Ame aɖewo fe mɔ dzɔ le woawo ŋutɔ ŋkume,+Ke efe nuwuwu nye ku fe mɔ.+13 Ne veve le ame fe dzi me hã, wotoa egbɔ koa nu,Eye dzidzɔ tea ŋu wua enu ɖe nuxaxa me.14 Ame si fe dzi tra mɔ akpɔ efe nuwɔnawo me tsonu,+Ke woaɖo etefe na ame nyui hã ɖe efe nuwɔnawo nu.+15 Ðekemanyala* xɔa nya sia nya dzi sena,Ke aɖaŋudzela léa ŋku ɖe efe afɔɖeɖewo katã ŋu.+16 Nunyala ɖɔa ŋu ɖo, eye wòfoa asa na vɔ̃,Ke bometsila tsia dzi,* eye wòkana ɖe eɖokui dzi.17 Ame si doa dziku kabakaba la wɔa bometsinu,+Ke woléa fu ame si bua nuwo ŋu nyuie.*18 Ðekemanyala* fe domenyinue nye bometsitsi,Ke woɖɔa sidzedze na aɖaŋudzelawo abe kuku ene.+19 Ame vlowo abɔbɔ ɖe ame nyuiwo ŋkume,Eye nenemae ame vɔ̃ɖiwo hã awɔ le ame dzɔdzɔewo fe agbowo nu.20 Ame dahe haviwo ke hã léa fui,+Gake xɔlɔ̃ bɔ ɖe kesinɔtɔ si.+21 Ame si doa vlo ehavi la le nu vɔ̃ wɔm,Ke dzidzɔtɔe nye ame si vea ame tsɛwo nu.+22 Ðe ame siwo ɖoa vɔ̃ ɖe tame la metraa mɔ oa?Ke wotsɔa amenuveve kple nutefewɔwɔ ɖoa etefe na ame siwo ɖoa nyui ɖe tame.+23 Kutrikuku ɖe dɔwɔwɔ ŋu hea viɖe vanɛ,Ke nu kpoloe fofo ɖeɖe la, ɖeko wònaa wodaa ahe.+24 Nunyalawo fe fiakukue nye wofe kesinɔnu;Ke bometsilawo fe movidzɔdzɔe nana wogatsia bome ɖe edzi.+25 Ðasefo nyatefetɔ xɔa ame* ɖe agbe,Ke aʋatsoɖasefo daa alakpa ɣesiaɣi.26 Kakaɖedzi sẽŋu le Yehowa vɔvɔ̃ me,+Eye sitsofe wòanye na viawo.+27 Yehowa vɔvɔ̃ nye agbevudo,Enana wofoa asa na ku fe mɔ̃tetrewo.28 Fia fe atsyɔ̃ le dukɔ fe agbɔsɔsɔ me,+Ke ne teviwo mele dziɖula si o la, edome gblẽna.29 Ame si medoa dziku kabakaba o la, nugɔmesese bɔ ɖe esi,+Ke ame si megbɔa dzi ɖi o la ɖea efe bometsitsi fiana.+30 Dzi fatu naa agbe ametia,*Ke ŋuʋaʋã nye ŋuɖui le fuwo me.+31 Ame si le ame tsɛ tafam la doa vlo Ewɔla,+Ke ame si vea ame dahe nu la dea bubu Eŋu.+32 Ame vɔ̃ɖi fe vɔ̃wɔwɔ atutui afu anyi,Ke ame dzɔdzɔe akpɔ sitsofe le efe fɔmaɖimaɖi me.+33 Nunya tso afe ɖe nugɔmesela fe dzi me,+Ke bometsila doa boblo etɔ.34 Dzɔdzɔenyenye doa dukɔ ɖe dzi,+Ke nu vɔ̃ dea ŋukpe mo na dukɔwo.35 Subɔvi si wɔa nu le nunya me la fe nue dzea fia ŋu,+Ke edoa dziku ɖe esi wɔa ŋukpenanu ŋu.+


text:
Ephraim Amu
Ephraim Kɔku Amu nye Ghana hakpalawo ta tɔ ɖeka kpakple nufiala. Efe ha nyanyetɔ ɖeka ye nye "Yen Ara Asase Ni" si fe gɔmeɖeɖe le Eʋegbe me enye "Mia denyigba lɔ̃lɔ̃ la".
Ɖevime kple sukudede[trɔ asi le eŋu | trɔ asi le etsofe ŋu]
Wodzi Ephraim le Peki-Avetile le Anyɔnyɔ 13 le fe 1899 me. Esi wònye Kuɖagbe wodzii ta woyɔe be Kɔku. Efe dzilawo fe ŋkɔwo nye Stephen Amuyaa kple Sarah Akoram. Ƞkɔ nyanyɛ si woyɔna na fofoa enye Papa Stefano. Papa Stefano nye aɖaŋuwɔla eye wonye nukpala. Wode mawutsi ta na Ephraim Amu le Ɔktoba 22 lia le fe 1899 dzi. Osɔfo Rudolf Mallet enye amesi de mawutsi ta nɛe.
Kɔku Ephraim dze gɔmedzesuku gɔme le Dame le fe 1906 me. Eyi Peki Blengo titina suku esime woxɔ fe wuieve. Ekpɔ dzidzɔ le hadzidzi kple agblede nusɔsrɔ ŋuti vevie eyata ebia tso wofe nufiala Karl Ntem si be woafia saŋku fofo ye. Đoɖo si nɔ eya kple nufiala Ntem dome enye be Ephraim Kɔku ade agble na Afetɔ Ntem le Memleɖagbewo ekema nufiala ha͂ afia saŋkufofoe. Kɔku wu efe titina suku nu le fe 1915 me eye woxɔ ɖaseɖigbalɛ. Wu esia la, ekpɔ dzidzedze le Abetifi Nufialawohefe dodokpɔ si wowɔ la me eyata le Ƒe 1916 fe gɔmedzedze le Dzove me la eya kple ehati eve bubu dze mɔ yi Abetifi.
Wofe mɔzɔzɔ tso Peki yi Abetifi nye agbadrofe alafa ɖeka kple blaatɔ fe azɔli. Le mɔzɔzɔ sia me la, ehia͂ be woatɔ adzudzɔ le mɔta. Wotɔ ɖe duwo me abe Koforidua, Nkawkaw, Asubone kple Obomeŋ. Esi Kɔku ɖo suku la ekpɔ be sukuhati aɖewo doa gasɔ eyata eya ha͂ ɖoe kplikpa be yeakpa atisɔ na yeɖokui. Le nyatefe me la, ekpa sɔ sia ha͂ vava eye woɖi ɖase be sukutatɔ Stern fe vi gɔ ha͂ kpɔ gome le atisɔ sia dodo me. Amu gayi dzi kpa abo na sukua ɖe abo si wodɔna tso ablotsi la tefe.
Ephraim Kɔku Amu wu efe hehe nu le fe 1919 me. Abe nufiala yeye la, ele na Amu be woagblɔ Mawunya eye woana kaklanya efe nufialawo kple hamea le ehatiwo fe ŋkɔ me. Amu tia efe mawunya tso Mateo fe agbale me. Mateo Ta 25 kpukpui 40. Efe nyati na Kwasiɖa Mawunya sia enye, “Afetɔ la aɖo miafe nugbegblewo tefe na mi le esi migblee ɖe ɖevi siawo ta”. Egblɔ efe mawunya la le Eʋegbe kple Akuapem me. Le wofe suku nu wuwu me la ʋuwo va de ha vie eyata enɔ bɔbɔe na Amu be woaɖo ʋu tso Abetifi va Osino eye tso afima etsɔ keteke va ɖi ɖe Koforidua hafi tsɔ ʋu ɖo Frankadua. Ke esi woɖo Frankadua la ehia be woazɔ afɔ yi afe.
Efe dɔwɔwɔ kple hawo[trɔ asi le eŋu | trɔ asi le etsofe ŋu]
Tso Yanuar gbatɔ 1920 la , Amu dze dɔ gɔme abe nufiala le Peki Blengo E.P. Titina suku me. Esi hadzidzi doa dzidzɔ nɛ ta la eɖoe kplikpa be yea fia ha sukuviawo ale be woate ŋu aŋlɔ eye woadzi ha ɖe ɖoɖo alo noti nu. Le esia wɔwɔ me la, eyi Koforidua ɖafle kasaŋku adodoe si woyɔna be Henry Riley saŋku. Ede saŋku sia ʋu vaɖo Frankadua gake ele nɛ be woatsɔ saŋku sia ɖe ta tso Frankadua va ɖo Peki. Ke esia mesese na Kɔku Amu kura o. Eya kple mɔzɔla ɖeka si woyɔna be Afetɔ Lo la wɔ mɔzɔzɔ sia zã blibo la katã eye Amu ɖo Peki le fɔŋli kple saŋku la le efe ta. Esi nusɔsrɔ meti kɔ na Tata Amu o ta, edi be yeaga srɔ saŋku fofo ale be woama ɖo memie na ye eyata eyi Osɔfo Allotei Pappoe amesi nye nutome Osɔfo na Metɔdist hamea la gbɔ be woafia saŋku fofo ye. Le fe 1926 me la wo do Amu ɖe ŋgɔ eyata wohiã be woaɖee yi Akrɔpɔŋ nufialawo tefe abe nufiala ene. Le afisia la ame geɖewo kpɔ Tata Amu fe nuwɔna abe movinu. Abe nufiala si kpɔa agbledenyawo dzii la, ebia tso sukuviwo si be woatsɔ afɔdzi ado nukuwo abe nunyronu gake esia medze nusrɔlawo ŋu o, elabe wobui be mele na agbalɛnyala be woade asi mi ŋuti o. Ke amu ŋutɔ fia kpɔɖeŋu wo. Eya ŋutɔ lɔa mi la yina ɖe agble la me hedoa nukuawo. Togbɔ be sukuviawo lia liʋiliʋi ha͂ la wokplɔnɛ ɖo le dɔa wɔwɔ me.
Amu xɔ ɖe ameyibɔ nuwɔwɔ dzi ale gbegbe be efe tsinonu kekeake ha nye tre. Esrɔ Akuapemgbe akuaku tso efe hadzihamenɔlawo gbɔ. Tso 1927 la, Tata Amu ɖoe kplikpa be ameyibɔwudodowo koe anye yefe nudodo. Eɖoe be yemaga do yevuwu titri siwo na wodzea fifia la le ameyibɔ nyigba dzi o.
Tata Amu to efe aɖaŋuwɔwɔ me kpa abɛ tso pamplo me. Eyɔ esiawo be Odurogya, odurogyaba kple atɛtɛnbɛn. Amu kpa ha geɖe siwo dometɔ aɖewo nye
- Fare thee well
- Mawɔ dɔ na Yesu
- Nkwagye Dwom
- Dwomto
- Yetu Osa
- Israel Hene
- Onipa Đa wo ho so
- Yanom Abibirimma
- Mia Denyigba Lɔ̃lɔ̃ la (Eʋegbe)
- Yen Ara Asase Ni (Blugbe)
- Adawura abo me
- Samansuo
- Ale-gbegbe
- Tiri ne nsa ne kuma
Le fe 1931 le esi Tata Amu gblɔ mawunya le efe ameyibɔvɔ me megbe la, woyɔe ɖe hamea fe akametiwo ŋgɔ eye Osɔfoga Peter Hall ka mo nɛ gblɔ be yewomexɔe se be ata avɔ agblɔ mawunya le gbedoxɔ me o eye yewoxɔe se ha͂ be magawɔe akpɔ gbeɖe o. Tso gbemagbe dzi la, Kɔku Amu ɖe adzɔgbe na eɖokui be anyo be yeanye nufiala kple saŋkufola le hamea me wu be yeazu Mawunyagblɔla si ado yevuwu manyatanuawo le Afrika dzoxɔxɔ sia me. Evɔ la, Amu fe didi veviewo dometɔ ɖeka enye be yeazu Osɔfo hafi.
Tata Amu ɖe srɔ̃ le Masa1942 me. Eɖe Afenɔvi Beatrice Yao tso Peki Blengo. Tata Amu kpa atiɖaka adodoe aɖe na srɔ̃a ɖe yevugaɖaka tefe. Tata Amu xɔ fe blaene-vɔ-etɔ hafi ɖe srɔ. Le Tedoxe 27 lia 1965 le Memleɖa aɖe gbe la Legon Yunivɛsiti na akɔtadzesi kple ɖaseɖigbalɛ kɔkɔtɔ Đɔkita le hakpakpaɖaŋu me Tata Amu.


text:
Aleke Makpɔ Ðokuinye Ta Tso Ame Siwo Tsɔa Gbɔdɔnuwɔnawo Ðea Fu Na Ame Si Me?
Ale si Biblia ɖo eŋui
Kpɔ aɖaŋuɖoɖo siawo siwo me nunya le siwo wotu ɖe Biblia dzi la ɖa:
Na dɔwɔhatiwo fe kadodo ko nanɔ mia dome. Kɔ mo ɖe wò dɔwɔhatiwo eye nàbu wo, gake mègana mia dome nava nɔ kplikplikpli ale gbegbe be amea nasusui be ne yedzi ahiã wò la àlɔ̃ o.
—Mateo 10:16; Kolosetɔwo 4:6.
Wò awudodo neda sɔ. Ne èdoa awu siwo ahe amewo fe susu la, woasusui be ne yewodzi ahiã wò la àlɔ̃. Biblia ɖo aɖaŋu na mí be míado “awu ɖe nɔnɔme nyui me.”—1 Timoteo 2:9.
Ðɔ ŋu ɖo le ame siwo nèdzea xɔlɔ̃e gome. Ne èdea ha kple ame siwo lɔ̃a ahiãnuwo wɔwɔ ɖe ame ŋu alo lɔ̃na wowɔa ahiãnuwo ɖe wo ŋu la, anɔ eme be amewo awɔe ɖe wò hã ŋuwò.—Lododowo 13:20.
Tsri nya madzetowo. Ne amewo de asi ‘bometsinyawo kple fefenya madzeto’ gbɔgblɔ me ko la, dzo kpoo.—Efesotɔwo 5:4.
Ƒo asa na nɔnɔme siwo ate ŋu anye afɔku na wò. Le kpɔɖeŋu me, kpɔ nyuie ne wobia tso asiwò be nànɔ dɔ me le kpakpã vɔ megbe evɔ menye le susu gobi aɖeke hã tae o.—Efesotɔwo 5:4.
Tɔ afɔ to nàgbe nya na amea tẽe. Ne ame aɖe tsɔ gbɔdɔnyawo le fu ɖem na wò la, gblɔ na amea tẽe be yemedi o. (1 Korintotɔwo 14:9) Àte ŋu agblɔ na amea be: “Èle ɖokuiwò lilim ɖe ŋunye, mele dzi dzɔm nam kura o. Mègawɔe nam azɔ o.” Àte ŋu aŋlɔ lɛta na amea gɔ̃ hã, ɖe nu si yi edzi la me nɛ, gblɔ ale si nèse le ɖokuiwò me nɛ eye nàna wòanya be yemedi be nu ma nagadzɔ o. Ale si agbe nyui nɔnɔ kple yefe mawusubɔsubɔ le vevie na ye tae yemedi be wòagawɔ nu ma ɖe ye ŋu azɔ o.
—1 Tesalonikatɔwo 4:3-5.
Di kpekpeɖeŋu. Ne eyi edzi tsɔ gbɔdɔnyawo le fu ɖem na wò la, ke gblɔe na xɔ̃wò, wò fometɔ alo dɔwɔhati aɖe si dzi nèka ɖo. Àte ŋu agblɔe na ame siwo kpena ɖe ame siwo wotsɔ gbɔdɔnyawo le fu ɖem na ŋu la hã. (Lododowo 27:9) Gbedodoɖa kpe ɖe ame siwo wotsɔ gbɔdɔnyawo ɖea fu na dometɔ geɖe hã ŋu. Ne mèdo gbe ɖa kpɔ gɔ̃ hã o la, mègabu ale si gbegbe Yehowa, ame si nye “akɔfafawo katã fe Mawu” ate ŋu akpe ɖe ŋuwò la nu tsɛ o.—2 Korintotɔwo 1:3.
Gbɔdɔnyawo tsɔtsɔ ɖe fu na ame wɔe be dɔwɔfewo va zu fuɖenamefe na ame miliɔn geɖewo, gake Biblia ate ŋu akpe ɖe ŋuwò.
Srɔ̃ Nu Geɖe Wu
SƆHƐWO BIANA BE
Aleke Manɔ Te Ðe Gbɔdɔnyawo Tsɔtsɔ Ðe Fu Na Ame Nu?
Xlẽ nu tso nu si gbɔdɔnyawo tsɔtsɔ ɖe fu na ame nye kple nu si nàwɔ ne wowɔa nu sia ɖe ŋuwò la ŋu.


text:
GBETAKPƆXƆ—TATA SI MÍESRƆ̃NA February 2017
Nusɔsrɔ̃nyati siwo me míadzro tso April 3-30, 2017 la le tata sia me.
Yehowa Ƒe Tameɖoɖoa Ava Eme!
Tso gɔmedzedzea me la, nu kae nye Mawu fe tameɖoɖo na anyigba kple amegbetɔwo? Kuxi kae do mo ɖa? Nu ka tae wònye Yesu fe tafevɔsaa dzie woato ana Mawu fe tameɖoɖoa nava eme?
Tafe La—‘Nunana Blibo’ Wònye Tso Fofo La Gbɔ
Tsɔ kpe ɖe ale si Mawu fe ɖoɖo sia ʋu yayra geɖe fe mɔnukpɔkpɔ ɖi na mí ŋu la, ekpɔ nya vevi siwo ka ame siwo le dzifo kple anyigba dzi hã gbɔ.
AGBEMEŊUTINYA
Míekpɔ Mawu Ƒe Amenuveve Tefe Le Mɔ Geɖe Nu
Douglas kple Mary Guest wokpɔ Mawu fe amenuveve tefe esime wonye mɔɖelawo le Canada kpakple esime wonye dutanyanyuigblɔlawo le Brazil kple Portugal.
Yehowae Kplɔa Efe Amewo
Yehowa to amegbetɔwo dzi kplɔ efe amewo le blema. Kpeɖodzi kawoe ɖee fia be enɔ megbe na ame mawo vavã?
Ame Kae Le Mawu Ƒe Amewo Kplɔm Egbea?
Yesu do ŋugbe na eyomedzelawo be yeanɔ kpli wo va se ɖe nuɖoanyia fe nuwuɣi. Aleke wòle Mawu fe amewo kplɔm le anyigba dzi egbea?
Nyabiabia Siwo Tso Exlẽlawo Gbɔ
Apostolo Paulo ŋlɔ bena Mawu “maɖe mɔ woate mi akpɔ wu esi nu miate ŋu anɔ te ɖo o.” Ðe esia fia be Yehowa daa nuwo kpɔ henyaa tetekpɔ siwo nu míate ŋu anɔ te ɖo la do ŋgɔ eye wòtiaa esiwo nu wòaɖe mɔ ɖo be woava mía dzia?
FROM OUR ARCHIVES
“Mɔ Aɖeke Megblẽ Akpa Alo Didi Akpa O”
Tso fe 1920-awo fe nuwuwu lɔfo va de asi na fe 1930-awo fe gɔmedzedze la, mɔɖela dovevienuwo ku kutri vevie kaka Mawu Fiaɖufe ŋuti nya nyuia yi Australia anyigbagã la fe nuto saɖeagawo me.


text:
Àdi be yease nyati sia le gbe sia mea, %%?
Internet Dzi Biblia | ŊƆŊLƆ KƆKƆEAWO—XEXE YEYE GƆMEƉEƉE
Àdi be yease nyati sia le gbe sia mea, %%?
-
Agbalẽ xatsaxatsa aɖe kple nutrenu adre (1-5)
-
Alẽvi la xɔ agbalẽ la (6-8)
-
Alẽvi la dze be wòaɖe nutrenuawo ɖa (9-14)
5 Eye mekpɔ Ame si bɔbɔ nɔ fiazikpuia dzi+ la wòlé agbalẽ xatsaxatsa aɖe ɖe nuɖusi. Woŋlɔ nu ɖe agbalẽa me kple egodo siaa, eye wotsɔ nutrenu adre tre enu sesĩe.
2 Eye mekpɔ mawudɔla sesẽ aɖe le gbefã ɖem kple gbe gã aɖe be: “Ame kae dze aɖe nutrenuawo ɖa ahaʋu agbalẽ xatsaxatsa la?”
3 Gake ame aɖeke menɔ dzifo alo anyigba dzi alo anyigba te, si te ŋu ʋu agbalẽ la alo kpɔ eme o.
4 Eye mefa avi ʋuu, elabena womekpɔ ame aɖeke si dze aʋu agbalẽ la alo akpɔ eme o.
5 Gake ametsitsiawo dometɔ ɖeka gblɔ nam be: “Dzudzɔ avia. Kpɔ ɖa! Dzata si tso Yuda-toa+ me, ame si nye David+ fe kè+ la, ɖu dzi,+ eya ta ate ŋu aɖe nutrenu adreawo ɖa, eye wòaʋu agbalẽ la.”
6 Eye le fiazikpui la kple nu gbagbe eneawo titina kple ametsitsiawo titina la,+ mekpɔ alẽvi+ aɖe le tsitre ɖi, edze abe ɖe wowui kpɔ ene,+ eye dzo adre kple ŋku adre li nɛ; ŋku siawo tsi tsitre ɖi na Mawu fe gbɔgbɔ adre+ siwo wodɔ ɖo ɖe anyigba blibo la dzi.
7 Enumake alẽvi la va xɔ agbalẽ la le Ame si bɔbɔ nɔ fiazikpuia dzi la fe nuɖusi me.+
8 Esi wòxɔ agbalẽa la, nu gbagbe eneawo kple ametsitsi blaeve vɔ eneawo+ tsyɔ mo anyi ɖe Alẽvi la ŋkume, eye saŋku kple sikakplu siwo yɔ fũu kple dzudzɔdonu ʋeʋĩ la le ametsitsiawo dometɔ ɖe sia ɖe si. (Dzudzɔdonu ʋeʋĩ la le tsitre ɖi na ame kɔkɔewo fe gbedodoɖawo.)+
9 Eye wodzi ha yeye+ le gbɔgblɔm be: “Wòe dze be nàxɔ agbalẽa, eye nàɖe efe nutrenuawo ɖa, elabena wowu wò, eye nètsɔ wò ʋu fle amewo tso to sia to kple gbegbɔgblɔ sia gbegbɔgblɔ kple ame fomevi ɖe sia ɖe kple dukɔ sia dukɔ+ me na Mawu,+
10 eye nèwɔ wo wonye fiaɖufe+ kple nunɔlawo na mía Mawu+ la, eye woaɖu fia+ ɖe anyigba la dzi.”
11 Eye mekpɔ mawudɔla gbogbo aɖewo fo xlã fiazikpui la kple nu gbagbeawo kpakple ametsitsiawo, eye mese wofe gbe, eye wofe xexlẽme nye akpe ewo tefe akpe ewowo kpakple akpe tefe akpewo,+
12 eye wole gbɔgblɔm kple gbe gã aɖe be: “Alẽvi si wowu+ la dze, be wòaxɔ ŋusẽ kple kesinɔnu, nunya, ŋutete, bubu, ŋutikɔkɔe kple kafukafu.”+
13 Eye mese nuwɔwɔ ɖe sia ɖe si le dzifo kple anyigba dzi kple anyigba te+ kple atsiafu dzi, kpakple nu siwo katã le wo me la le gbɔgblɔm be: “Ame si bɔbɔ nɔ fiazikpui la dzi+ kple Alẽvi+ la tɔ nanye kafukafu, bubu,+ ŋutikɔkɔe kple ŋusẽ tso mavɔ me yi mavɔ me.”+
14 Eye nu gbagbe eneawo gblɔ be: “Amen!” Eye ametsitsiawo tsyɔ mo anyi hede ta agu.
Ɖoe Ɖe Amewo
Ɖoe Ɖe Amewo
ŊƆŊLƆ KƆKƆEAWO—XEXE YEYE GƆMEƉEƉE
Nyaɖeɖefia 5
Eʋegbe
Xlẽ Biblia Le Internet Dzi
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NUSƆSRƆ̃ 19
Ame Kae Nye Kluvi Nutefewɔla Kple Aɖaŋudzela La?
Hafi Yesu naku la, egblɔ nya vevi aɖe na efe nusrɔ̃lawo dometɔ ene, siwo nye Petro, Yakobo, Yohanes, kple Andrea. Esi Yesu nɔ dzesi siwo aɖo kpe efe anyinɔnɔ le nuwuɣia me dzi gblɔm ɖi la, ebia nya vevi sia be: ‘Ame ka tututue nye kluvi nutefewɔla kple aɖaŋudzela, si efe Afetɔ ɖo efe afemesubɔviwo nu, be wòana nuɖuɖu wo le ɣeyiɣi nyuitɔ dzi?’ (Mateo 24:3, 45; Marko 13:3, 4) Yesu to nya siawo dzi na kakaɖedzi efe nusrɔ̃lawo be ye, si nye wofe “afetɔ,” yeatia ame siwo ayi edzi anɔ Ŋɔŋlɔawo me nufiame nam ye yomedzelawo le nuwuɣia me. Ame kawoe ava nye kluvi sia?
Wonye Yesu yomedzela vavã siwo wotsɔ gbɔgbɔ kɔkɔe si ami na. “Kluvi” la naa Ŋɔŋlɔawo me nufiame, alo gbɔgbɔmenuɖuɖu, wo hati tadeagulawo ɖe ɣeyiɣi dzi. Kluvi nutefewɔla sia ko sinue míekpɔna be wòanɔ ‘nuɖuɖu si asu na mí la nam mí ɣesiaɣi le ɣeyiɣi nyuitɔ dzi.’—Luka 12:42.
Wokpɔa Mawu fe afemetɔwo dzi. (1 Timoteo 3:15) Yesu de dɔ gã aɖe asi na kluvi la, be wòakpɔ Yehowa fe habɔbɔa fe akpa si le anyigba dzi la fe dɔwo dzi. Dɔ siawo fe ɖewoe nye efe nunɔamesiwo dzi kpɔkpɔ, mɔfiafia le gbefãɖeɖedɔa wɔwɔ me, kple nufiafia mí to hamea dzi. Eya ta ‘kluvi nutefewɔla kple aɖaŋudzela’ la toa agbalẽ vovovo siwo wotana be míazã le gbefãɖeɖedɔa wɔwɔ me, kpakple nufiame siwo wonana le míafe kpekpewo kple takpekpewo me dzi naa gbɔgbɔmenuɖuɖu si tututu míehiã la mí le ɣeyiɣi nyuitɔ dzi.
Kluvi la nye nutefewɔla le esi metɔa tsi Biblia me nyatefea o, eye wòwɔa gbefãɖeɖedɔ si wode esi la pɛpɛpɛ ta. Enye aɖaŋudzela hã elabena ekpɔa Kristo fe nunɔamesi siwo le anyigba dzi la dzi le mɔ nyuitɔ nu. (Dɔwɔwɔwo 10:42) Ame gbogbo siwo le habɔbɔa me vam kple nufiame gbogbo siwo xɔm míele tso Ŋɔŋlɔawo me la nye kpeɖodzi be Yehowa le kluvia fe dɔa yram geɖe.—Yesaya 60:22; 65:13.
Ame kae Yesu tia be wòanɔ gbɔgbɔmenuɖuɖu nam yefe nusrɔ̃lawo?
Mɔ kawo nue kluvi la nye nutefewɔla kple aɖaŋudzela le?


text:
ŊUTINYA 22
Wode Yosef Gaxɔ Me
YOSEF xɔ fe 17 pɛ ko esime wokplɔe yi Egipte. Wodzrae na ŋutsu aɖe, si ŋkɔe nye Potifar le afima. Potifar wɔ dɔ na Egipte-fia, si woyɔna be Farao.
Yosef wɔ dɔ vevie na efe afetɔ, Potifar. Eyata esi Yosef tsi la, Potifar tsɔe ɖo efe afe blibo la nu. Ke nukatae Yosef le gaxɔ me le afisia? Potifar srɔ̃ tae.
Yosef tsi zu ŋutsu dzeɖekɛ aɖe, eye Potifar srɔ̃ di be wòadɔ ye gbɔ. Gake Yosef nya be esia nye nu gbegblẽ, eyata mewɔe o. Potifar srɔ̃ do dziku vevie. Eyata esi srɔ̃ŋutsua gbɔ va afea me la, eka aʋatso nɛ gblɔ bena: ‘Yosef gbegblẽe ma di be yeadɔ gbɔnye!’ Potifar xɔ srɔ̃a dzi se, eye dɔme vee ŋutɔ ɖe Yosef ŋu. Eyata wòna wodee gaxɔ me.
Etefe medidi o ŋutsu, si kpɔa gaxɔa dzi la dze sii be Yosef nye ame nyui. Eyata etsɔe ɖo amegãe ɖe gamenɔla bubuawo katã nu. Emegbe Farao va do dziku ɖe efe ahakula kple abolofola ŋu, eye wòde wo gaxɔ me. Gbeɖeka fe zã me la, wo dometɔ ɖesiaɖe ku drɔ̃e tɔxɛ aɖe; gake womese drɔ̃eawo gɔme o. Esi ŋu ke la, Yosef gblɔ bena: ‘Milĩ miafe drɔ̃eawo nam.’ Eye esi wolĩ nɛ la, le Mawu fe kpekpeɖeŋu me la, Yosef ɖe drɔ̃eawo gɔme na wo.
Yosef gblɔ na ahakula la bena: ‘Le ŋkeke etɔ̃agbe la, woaɖe wò le gaxɔ me, eye nàgazu Farao fe ahakula.’ Eye Yosef gagblɔ bena: ‘Ne èdo go la, gblɔ nye nya na Farao, eye nàkpe ɖe ŋunye be mado go le tefe sia.’ Ke abolofola ya la, Yosef gblɔ nɛ bena: ‘Le ŋkeke etɔ̃agbe la, Farao atso ta le nuwò.’
Le ŋkeke etɔ̃agbe la, eva me pɛpɛpɛ abe alesi Yosef gblɔe ene. Farao na wotso ta le abolofola la nu. Ke ahakula ya la, woɖee le gaxɔa me, eye wòdze egɔme gasubɔ fia la. Gake ahakula la ŋlɔ Yosef be keŋkeŋ! Megblɔ efe nya na Farao o, eye Yosef tsi gaxɔ la me.


text:
Nu Ka Tae Amegbetɔwo Mete Ŋu He Ŋutifafa Va Xexea Me O?
Ale si Biblia ɖo eŋui
Agbagba siwo katã amegbetɔwo dze be yewoahe ŋutifafa va anyigba dzi la do kpo nu eye woayi edzi ado kpo nu le susu geɖewo ta:
“
Amegbetɔ fe mɔ kple ŋutsu fe zɔzɔme la menye eya ŋutɔ si me wòle, ne efe azɔlime nato mɔ ɖeka o.” (Yeremiya 10:23) Womewɔ amegbetɔwo kple ŋutete be woaɖu wo ɖokuiwo dzi o, eye ema fe gome hã mele wo si o, eya ta womate ŋu ahe ŋutifafa si anɔ anyi ɖaa vɛ gbeɖe o.
“
Migaɖo ŋu ɖe amegãwo, amegbetɔvi, siwo mate ŋu axɔ na ame o la ŋu o. Ne efe gbɔgbɔ nu tso la, egbugbɔna yia efe anyi gbɔ; gbe ma gbe efe tameɖoɖowo nu yina.” (Psalmo 146:3, 4) Amegbetɔwo fe dziɖulawo, wo dometɔ siwo nye anukwaretɔwo gɔ̃ hã, mate ŋu aɖe nu siwo gbɔ aʋawɔwɔwo tsona la ɖa ɖaa o.
“
Le ŋkeke mamlɛawo me la, ɣeyiɣi sesẽ siwo me nɔnɔ sesẽ la ava. Elabena amewo anye . . . ame wɔadãwo, ame siwo melɔ̃a nu nyui o, yomemɔfialawo, ame magbɔdziɖiwo, ame siwo doa wo ɖokuiwo ɖe dzi glodzoo.” (2 Timoteo 3:1-4) Xexe gblẽku sia fe “
ŋkeke mamlɛawo” mee míele, enye ɣeyiɣi si me ame akpa gãtɔ fe nɔnɔme na wòsesẽ be ŋutifafa nanɔ anyi.
“
Baba na anyigba kple atsiafu, elabena Abosam ɖi va mia gbɔ, eye dzi le ekum vevie, elabena enya be ɣeyiɣi vi aɖe koe le ye si.” (Nyaɖeɖefia 12:12) Wotsɔ Abosam, ame si nye Mawu fe futɔ la, fu gbe ɖe anyigbanutowo me, eye wòle ŋusẽ kpɔm ɖe amewo dzi hena wole efe nɔnɔme vɔ̃ɖiawo ɖem fia. Zi ale si Abosam kpɔtɔ nye “
xexe sia dzi ɖula la,” míate ŋu anɔ ŋutifafa me gbeɖe o.—Yohanes 12:31.
“[Mawu Fiaɖufea] agbã fiaɖufe [siwo tsi tsitre ɖe Mawu ŋu la] katã, eye wòagblẽ wo, ke eya ŋutɔ anɔ anyi tegbee.” (Daniel 2:44)Mawu Fiaɖufea ana míafe didi si nye be míanɔ ŋutifafa me tegbee la nava eme na mí, amegbetɔwo fe dziɖuɖu aɖeke mate ŋu awɔ esia o.—Psalmo 145:16.


text:
Ðe Mienaa Kpekpeɖeŋu Ame Siwo Ŋu Dzɔdzɔmefɔkuwo Gblẽ Nu Lea?
Ðe Mienaa Kpekpeɖeŋu Ame Siwo Ŋu Dzɔdzɔmefɔkuwo Gblẽ Nu Lea?
Ɛ̃. Zi geɖe la, Yehowa Ðasefowo naa kpekpeɖeŋu ame siwo ŋu dzɔdzɔmefɔkuwo gblẽ nu le. Míenaa kpekpeɖeŋu Yehowa Ðasefowo kple ame siwo menye Yehowa Ðasefowo o siaa le ɖekawɔwɔ me kple Biblia me mɔfiame si le Galatiatɔwo 6:10. Afi ma gblɔ be: “Mina míawɔ nyui na amewo katã, gake vevietɔ la, míawɔe na ame siwo do fome kpli mí le xɔse la me.” Míefaa akɔ na ame siwo ŋu dzɔdzɔmefɔkuwo gblẽ nu le hegblɔa Biblia me nyawo na wo, nu siawoe wohiãna wu le ɣeyiɣi siawo tɔgbi me.—2 Korintotɔwo 1:3, 4.
Habɔbɔ
Ne dzɔdzɔmefɔkuwo dzɔ la, hamemetsitsi siwo le tefe mawo la dia hamea me tɔwo fe mɔ be woanya ne wole dedie ahanya kpekpeɖeŋu siwo wohiã. Hamemetsitsiwo gblɔa nu siwo ŋu woke ɖo kple kpekpeɖeŋu siwo wona la na Yehowa Ðasefowo fe alɔdzedɔwɔfe si kpɔa dɔa dzi le wofe dukɔa me.
Ne hame siwo le nutoa me mate ŋu ana kpekpeɖeŋu siwo katã hiã o la, Yehowa Ðasefowo fe Dɔdzikpɔha wɔa ɖoɖo ɖe kpekpeɖeŋunana amewo ŋu. Esia sɔ kple ale si Kristotɔ gbãtɔwo kpɔ wo nɔewo fe nuhiahiãwo gbɔ esime dɔ to. (1 Korintotɔwo 16:1-4) Yehowa Ðasefowo fe alɔdzedɔwɔfe si le dukɔ ma me la ɖoa kpekpeɖeŋunakɔmitiwo be woawɔ ɖoɖo ɖe kpekpeɖeŋunana amewo ŋu ahaxɔ ŋgɔ le eme. Ðasefo siwo tso tefe bubuwo hã tsɔa wo ɖokui nana faa hezãa wofe ɣeyiɣi kple nunɔamesiwo tsɔ naa kpekpeɖeŋu amewo.—Lododowo 17:17.
Gazazã
Míezãa nudzɔdzɔ siwo woɖona ɖe Yehowa Ðasefowo fe alɔdzedɔwɔfewo la fe akpa aɖe tsɔ kpena ɖe ame siwo ŋu dzɔdzɔmefɔkuwo gblẽ nu le la ŋu. (Dɔwɔwɔwo 11:27-30; 2 Korintotɔwo 8:13-15) Esi wònye be ame siwo wɔa dɔ sia nye lɔlɔ̃nu faa dɔwɔlawo, eye womexɔa fetu o ta la, míezãa ga siwo míedzɔna la ɖe kpekpeɖeŋunadɔa ŋutɔŋutɔ ŋu, ke míetsɔa wo xea fe na dɔwɔlawo o. Míekpɔa egbɔ be mimezã ga siawo ɖe mɔ gbegblẽ nu o.—2 Korintotɔwo 8:20.


text: 9 Hiob ɖo eŋu be:2 “Nyatefee, menya be nenemae wòle.Gake aleke amegbetɔ tɔ adzɔ ne ekpe nya kple Mawu?+3 Ne ame aɖe di be yeahe nya kplii* hã la,+Ame ma mate ŋu aɖo nya ɖeka pɛ hã ŋu nɛ le nya akpe dome o.4 Dzi nyanu le esi, eye efe ŋusẽ tri akɔ.+Ame kae ate ŋu adze aglã ɖe eŋu, eye nu vevi mawɔe o?+5 Emlia* towo ɖa, ke amewo menyana o;Etrɔa wo bua anyi le efe dziku me.6 Eʋuʋua anyigba le enɔfe,Ale be efe sɔtiwo ʋuʋuna kpekpekpe.+7 Eɖea gbe na ɣe be wòagaklẽ oEye wòxea ɣletiviwo ŋkume;+8 Eya ɖekae kekea dzifowo me,+Eye wòzɔa futsotsoe kɔkɔwo dzi.+9 Ewɔ Ayis,* Kesil,* kple Kima ɣletivihatsotsowo*+Kple anyiehe ɣletivihatsotsowo;*10 Ewɔa nu gã siwo me dzodzro meli o,+Kple nu wɔnuku siwo mele xexlẽ me o.+11 Eto ŋunye va yi, eye nyemete ŋu kpɔe o;Etso eme va yi, ke nyemedze sii o.12 Ne edu nu le ame si la, ame kae ate ŋu agbe nɛ?Ame kae ate ŋu agblɔ nɛ be, ‘Nu kae nye ema wɔm nèle?’+13 Mawu mafa efe dziku nu o;+Ame siwo naa kpekpeɖeŋu Rahab*+ gɔ̃ hã abɔbɔ ɖe ete.14 Ke aleke nyea mawɔ aɖo nya ŋu nɛ?Afi kae makpɔ nyawo le atsɔ ahe nya kplii?15 Ne tɔnye dzɔ hã la, nyemate ŋu aɖo nya ŋu nɛ o.+Ðe mafo koko na nye ʋɔnudrɔ̃la* boŋ be wòakpɔ nublanui nam.16 Ne meyɔe la, ɖe wòatɔ nama?Nyemexɔe se be alé to ɖe ŋunye o,17 Elabena etsɔa ahom gbãam gudugudu,Eye wònaa nye abiwo sɔa gbɔ ɖe edzi yakatsyɔ.+18 Ena mede gbɔgbɔ ge do kpoe;Eye wòtsɔa veve yɔa ko nam.19 Ne ŋusẽ fe nyae wònye la, ke eyae nye ŋusẽtɔ la.+Eye ne ʋɔnu dzɔdzɔe dɔdrɔ̃e la, ebe: ‘Ame kae ate ŋu atsɔ nya ɖe ŋunye?’20 Ne tɔnye dzɔ la, nye ŋutɔ nye nu abu fɔm;Ne melé nye nutefewɔwɔ me ɖe asi* hã la, abu fɔm.*21 Ne melé nye nutefewɔwɔ me ɖe asi* hã la, nyemaka ɖe ɖokuinye dzi o;*Megbe nu le nye agbe sia gbɔ.*22 Nya ɖeka koe li. Esia tae megblɔna be,‘Etsrɔ̃a ame maɖifɔ* kple ame vɔ̃ɖi siaa.’23 Ne tsi aɖɔ kpata awu ame le vo me hã la,Ame maɖifɔwo fe xaxa la aɖi kokoe nɛ.24 Etsɔ anyigba la de asi na ame vɔ̃ɖiwo;+Etsyɔa nu ŋku dzi* na ʋɔnudrɔ̃la siwo le edzi.Ne menye eyae wɔe o ɖe, ke ame kae?25 Nye ŋkekewo le du dzi wu dufula gɔ̃ hã;+Wova yi kabakaba nu nyui aɖeke makpɔmakpɔe.26 Wova yi mii abe aflaʋu ene;Abe hɔ̃ siwo de agba anyi be yewoafo nu ene.27 Ne mebe, ‘Maɖe susu ɖa le nye dzimaɖitsitsi la dzi,Madzudzɔ adãdodo ne makɔ mo’ la,28 Megavɔ̃na kokoko le nye veveseseawo katã+ ta,Menyae nyuie be màbum fɔmaɖilae o.29 Àbum fɔɖilae* godoo.Ke nu ka tae maganɔ agbagba dzem dzodzro?+30 Ne mele sno si lólo fe tsi,Eye meklɔ nye asi ɖe adzalẽtsi me hã la,+31 Àganyrɔm ɖe ʋe me,Ale be manɔ ŋu nyɔm na nye ŋutɔ nye awuwo gɔ̃ hã.32 Elabena menye amegbetɔ wònye abe nye ene, ne maɖo nya ŋu nɛ,Alo ne makplɔe ayi ʋɔnu o.+33 Ame aɖeke meli atso nya me na mí,*Alo anye ʋɔnudrɔ̃la na mí o.*34 Ne ɖe wòadzudzɔm fofo,*Eye efe ŋɔdzi magalém azɔ o la,+35 Anye ne mafo nu kplii vɔvɔ̃manɔmee,Elabena nyemenye ame si foa nu kple vɔvɔ̃ o.


text: 3 Ke ne wofɔ mi ɖe tsitre kple Kristo la,+ ekema miyi edzi mianɔ nu siwo le dzifo, afi si Kristo la nɔ anyi ɖe Mawu fe ɖusime le, la dim.+2 Mina miafe susu nanɔ nu siwo le dzifo la ŋu,+ ke menye nu siwo le anyigba dzi la ŋu o.+3 Elabena mieku, eye wotsɔ miafe agbe ɣla ɖe Kristo me le Mawu me.4 Ne woɖe Kristo, si nye míafe agbe la,+ ɖe go la, ekema woaɖe miawo hã ɖe go kplii le ŋutikɔkɔe me.+5 Eya ta miwu miafe ŋutinu+ siwo le anyigba dzi, le gbɔdɔdɔ manɔsenu,* makɔmakɔnyenye, gbɔdɔdɔ fe dzodzro vɔ̃,+ nudzodzro vɔ̃, kple ŋukeklẽ, si nye trɔ̃subɔsubɔ la gome.6 Nu mawo tae Mawu fe dziku gbɔna ɖo.7 Nu mawo tututu miawo hã miewɔna le miafe tsãgbenɔnɔ me.+8 Ke azɔ miɖe asi le nu siawo katã ŋu keŋkeŋ: dziku, dɔmedzoe, vɔ̃ɖinyenye,+ eye nya veamewo+ kple yakanyawo+ negado le mia nu o.9 Migaka aʋatso na mia nɔewo o.+ Miɖe amenyenye xoxo+ la kple efe nuwɔnawo ɖa,10 eye mido amenyenye yeye+ la, si wɔm wole yeyee to sidzedze vavãtɔ me le Ame si wɔe la fe nɔnɔme nu,+11 afi sia Helatɔ alo Yudatɔ, aʋatsotso alo aʋamatsomatso, amedzro, Skitetɔ,* kluvi alo ablɔɖeme meli o; ke boŋ Kristo ye nye nuwo katã, eye wòle wo katã me.+12 Eya ta esi mienye Mawu fe ame tiatiawo,+ ame kɔkɔewo kple lɔlɔ̃tɔwo ŋuti la, mido dɔmetɔtrɔ,+ dɔmenyonyo, ɖokuibɔbɔ,+ tufafa+ kple dzigbɔgbɔ blewu.+13 Miyi edzi miado dzi anɔ anyi kple mia nɔewo, eye miatsɔ anɔ mia nɔewo kem faa+ ne nya aɖe le ame aɖe si ɖe nɔvia ŋu.+ Ale si ko Yehowa* tsɔ ke mi faa la, miawo hã miwɔ nenema ke.+14 Hekpe ɖe nu siawo katã ŋu la, mido lɔlɔ̃,+ elabena enye ɖekawɔwɔ fe nublanu deblibo.+15 Mina Kristo la fe ŋutifafa naɖu dzi le miafe dziwo me,*+ elabena ŋutifafa ma gbɔe woyɔ mi vɛ le ŋutilã ɖeka me. Eye minye akpedalawo.16 Mina Kristo la fe nya la naxɔ afe ɖe mia me le nunya katã me. Miyi edzi mianɔ nu fiam mia nɔewo, eye mianɔ dzi dem fo na* mia nɔewo kple psalmowo,+ Mawu kafukafu nyawo, kple gbɔgbɔmehawo dzidzi ŋudzedzekpɔkpɔtɔe,* eye midzi ha le miafe dziwo me na Yehowa.*+17 Nu sia nu si miewɔna le nya alo nuwɔna me la, miwɔ wo katã le Afetɔ Yesu fe ŋkɔ me, eye mianɔ akpe dam na Mawu Fofo la to edzi.+18 Mi srɔ̃nyɔnuwo, mibɔbɔ mia ɖokui na mia srɔ̃wo,+ abe ale si wòdze le Afetɔ la me ene.19 Mi srɔ̃ŋutsuwo, miyi edzi mianɔ mia srɔ̃wo lɔ̃m,+ eye miganɔ dɔmedzoe dom ɖe wo ŋu helĩhelĩ* o.+20 Mi ɖeviwo, miɖo to mia dzilawo le nu sia nu me,+ elabena esia dzea Afetɔ la ŋu nyuie.21 Mi fofowo, miganɔ dziku dom na mia viwo o,+ ale be dzi nagaɖe le wo fo o.22 Mi kluviwo, miɖo to amegbetɔ siwo nye miafe afetɔwo le nu sia nu me,+ menye ne wofe ŋku le mia ŋu ko le ameŋudzedze ta o, ke boŋ le dzimekɔkɔ me, le Yehowa* vɔvɔ̃ me.23 Nu sia nu si wɔm miele la, miwɔe tso luʋɔ blibo me* abe Yehowa* ye miele ewɔm na ene,+ ke menye na amewo o,24 elabena mienyae be Yehowa* gbɔe miaxɔ domenyinyi fe fetu la tsoe.+ Misubɔ Afetɔ Kristo abe kluviwo ene.25 Ame si wɔa nu gbegblẽ la, axɔ nu gbegblẽ si wòwɔ la ŋuti fetu godoo.+ Ameŋkumekpɔkpɔ aɖeke mele eme o.+


text:
BIBLIA ME ŊUTINYAWO ƑE NƆNƆMETATA
BIBLIA ME ŊUTINYAWO ƑE NƆNƆMETATA
Adam Kple Xawa Va Zu Ðokuitɔdilawo
Srɔ̃ nu tso Adam kple Xawa, ame siwo tso nya me ɖokuitɔdiditɔe eye wòle nu gblẽm le ame sia ame ŋu egbea la ŋu. Xlẽ ŋutinyawo fe nɔnɔmetata sia le internet dzi alo nàta efe PDF.
DƆDEASI SIA ƑOMEVI BUBUWO
Noa Xɔ Mawu Dzi Se
Mawu fia mɔ Noa wòkpa aɖakaʋu tsɔ xɔ efe fomea ɖe agbe tso Tsiɖɔɖɔa me. Nu kae nàte asrɔ̃ tso Mawu dzixɔse ŋu le Noa kple Tsiɖɔɖɔa fe ŋutinyaa me?
David Wɔ Nu Dzinɔamefotɔe
Nu ka tae David ka ɖe edzi be yeate ŋu awu Goliat? Nu ka tae dzi ate ŋu anɔ fowò nàwɔ nu si sɔ?
Gbɔgbɔ Kɔkɔea Do Ŋusẽ Samson
Samson si nye Israel ʋɔnudrɔ̃lawo dometɔ ɖeka la wɔ nu triakɔwo. Aleke Yehowa fe gbɔgbɔa kpe ɖe eŋui? Aleke nàwɔ be Mawu nana gbɔgbɔ kɔkɔea wò?


text:
SƆHƐWO BIANA BE
Nu Ka Tae Wòle Be Matsri Gbɔdɔdɔnuwɔnawo Kpɔkpɔ?
Ðe nàte ŋu atsri gbɔdɔnuwɔnawo kpɔkpɔa?
Ne èzãa internet la, ke nyae be yeava do go gbɔdɔdɔnuwɔna aɖe le edzi gbe ɖeka godoo. Hayley si xɔ fe 17 gblɔ be: “Megahiã be ame ŋutɔ nàdi wo o, woawo ŋutɔ adi wò mɔ.”
Gbɔdɔdɔnuwɔnawo kpɔkpɔ ate ŋu adzro ame siwo ɖoe kplikpaa be yewomakpɔ wo o gɔ̃ hã. Greg si xɔ fe 18 gblɔ be: “Megblɔ na ɖokuinye be manɔ ŋudzɔ le eŋu ɣesiaɣi, gake ɖeko wòva yi ɖe dzinye. Màte ŋu agblɔ kple kakaɖedzi gbeɖe be madzɔ ɖe ye dzi o.”
Gbɔdɔdɔnuwɔnawo kpɔkpɔ va le bɔbɔe egbea wu ɣeyiɣi ɖe sia ɖe. Eye esi gbɔdɔnuwo ɖoɖo ɖa to internet dzi va xɔ anyi nɔ fifia ta la, sɔhɛ geɖewo ɖoa foto siwo me woawo ŋutɔwo wɔ gbɔdɔnuwo le la ɖe ame bubuwo.
Nya vevitɔ: Gbɔdɔdɔnuwɔnawo kpɔkpɔ fe kuxi si dze ŋgɔ wò egbea sesẽ wu esiwo tefe dziwòlawo kple tɔgbuiwò kpɔ kpɔ. Nyabiaseae nye be, Ðe nàte ŋu atsri gbɔdɔdɔnuwɔnawo kpɔkpɔa?
Ɛ̃, àte ŋui ne ètiae be yeawɔe. Gake gbã la, ele be nàka ɖe edzi be gbɔdɔdɔnuwɔnawo kpɔkpɔ menyo o. Na míadzro nuwɔna sia ŋuti nyakpakpa kple nyatefenya aɖewo me.
Eŋuti nyakpakpa kple nyatefenya aɖewo
Nyakpakpa: Gbɔdɔdɔnuwɔnawo kpɔkpɔ magblẽ nu le ŋunye o.
Nyatefenya: Ale si ko sigaret-nono gblẽa nu le wò dzitodzito ŋu la, nenema ko gbɔdɔdɔnuwɔnawo kpɔkpɔ gblẽa nu le wò susu ŋui. Efoa ɖi wò. Egblẽa nane si Mawu wɔ be wòanye kadodo sẽŋu si anɔ anyi etefe nadidi le ame eve dome la me. (1 Mose 2:24) Eye neva ɖo afi aɖe la, màgava tsɔ ɖeke le nu nyui kple nu vɔ̃ me o. Le kpɔɖeŋu me, numekulawo gblɔ be ŋutsu siwo kpɔa gbɔdɔdɔnuwɔnawo edziedzi la tea ŋu sẽa ŋuta le nyɔnuwo ŋu.
Biblia gblɔ tso ame aɖewo ŋu be “naneke megakpea ŋu na wo o.” (Efesotɔwo 4:19) Wofe dzitsinya ku atri ale gbegbe be ne wowɔ nu vɔ̃ɖiwo gɔ̃ hã la, metena ɖe wo dzi o.
Nyakpakpa: Gbɔdɔdɔnuwɔnawo kpɔkpɔ ate ŋu akpe ɖe ŋuwò nànya nu tso gbɔdɔdɔ ŋu.
Nyatefenya: Ŋukeklẽe gbɔdɔdɔnuwɔnawo kpɔkpɔ fiaa ame. Enana amewo va nɔa wo haviwo ŋu bum abe nunɔamesi dzro aɖe ko ene, eye wònana ame susunɛ be gbɔdɔdɔ ŋuti ko woawo woli ɖo. Mewɔ nuku o be numekuku aɖe ɖee fia be ne ame siwo kpɔa gbɔdɔdɔnuwɔnawo edziedzi va ɖe srɔ̃ la, womesea vivi na gbɔdɔdɔ le wofe srɔ̃ɖeɖea me tututu ale o.
Biblia xlɔ̃ nu Kristotɔwo be woatsri “gbɔdɔdɔ manɔsenu, makɔmakɔnyenye, gbɔdɔdɔ fe dzodzro vɔ̃, nudzodzro vɔ̃, kple ŋukeklẽ, si nye trɔ̃subɔsubɔ,” evɔ wòhenye be nu siawo katãe gbɔdɔdɔnuwɔnawo kpɔkpɔ fãna ɖe ame me.
Nyakpakpa: Ame siwo gbɔdɔnyawo kpea ŋu na la koe tsria gbɔdɔdɔnuwɔnawo kpɔkpɔ.
Nyatefenya: Ame siwo gbea gbɔdɔdɔnuwɔnawo kpɔkpɔ nyea ame siwo bua gbɔdɔdɔ be enye nu xɔasi ŋutɔ. Wokpɔnɛ dzea sii be enye nunana aɖe si Mawu wɔ be wòatsɔ ana kadodo sẽŋu aɖe nanɔ ŋutsu kple nyɔnu siwo ɖe wo nɔewo eye wokuna ɖe wo nɔewo ŋu la dome. Ame siwo bua nuwo ŋu alea sea vivi na gbɔdɔdɔ geɖe wu ne woɖe srɔ̃.
Biblia foa nu tso gbɔdɔnyawo ŋu faa. Le kpɔɖeŋu me, egblɔ na srɔ̃ŋutsu be: “[Kpɔ] dzidzɔ kple wò ɖekakpuimesrɔ̃ . . Efe nowo neɖi kɔ na wò ɣesiaɣi.”
Ale si nàwɔ atsri gbɔdɔdɔnuwɔnawo kpɔkpɔ
Ke ne èse le ɖokuiwò me be gbɔdɔdɔnuwɔnawo kpɔkpɔ fe dzodzroa nu sẽ ɖe ye me ale gbegbe be yemate ŋu aɖu edzi o ya ɖe? Dɔwɔgbalẽvi si nye “Ale Si Nàfo Asa Na Gbɔdɔdɔnuwɔnawo Kpɔkpɔ” ate ŋu akpe ɖe ŋuwò.
Ka ɖe edzi be àte ŋu aɖu gbɔdɔdɔnuwɔnawo kpɔkpɔ fe dzodzroa dzi. Àte ŋu asrɔ̃ ale si nàwɔ adzudzɔ gbɔdɔdɔnuwɔnawo kpɔkpɔ. Aɖe vi geɖe na wò ne ète ŋu dzudzɔe.
Bu Calvin si gblɔ be yedze gbɔdɔdɔnuwɔnawo kpɔkpɔ gɔme esime yexɔ fe 13 ŋu kpɔ. Egblɔ be: “Menya be menyo o, gake nyemenya ale si tututu mawɔ aɖu ekpɔkpɔ fe dzodzroa dzi o. Eye ne mekpɔe la, meléa blanui ale gbegbe. Tɔ́nye va nya nu tso esia ŋu gbe ɖeka, eye le nyatefe me la, nye dzi koe dze eme miɔɔ! Mlɔeba wova kpe ɖe ŋunye medzudzɔe.”
Calvin srɔ̃ ale si wòaɖu gbɔdɔdɔnuwɔnawo kpɔkpɔ dzi. Egblɔ be: “Gbɔdɔdɔnuwɔnawo kpɔkpɔe nye vodada gã aɖe si mewɔ, megakpɔtɔ le efe fu kpem, elabe nu siwo mekpɔ va yi la gavaa susu me nam ɣeaɖewoɣi. Ɣeaɖewoɣi la, ewɔna nam be mabu nu siwo manya nɔ kpɔkpɔm ɖaa ne ɖe mele gbɔdɔdɔnuwɔnawo kpɔm la ŋu. Gake ɣeyiɣi ma tututu me la, mebua ale si dzi adzɔm, ale si manɔ dzadzɛe eye etsɔme nyui aɖe asu asinye ne mewɔ nu abe ale si Yehowa dii ene la ŋu.”


text:
Ðe Miefoa Asa Na Ame Siwo Do Le Miafe Haa Mea?
Míefoa asa na ame siwo xɔ nyɔnyrɔ zu Yehowa Ðasefowo gake dzudzɔ gbefãɖeɖe alo dzudzɔ hadede kple haxɔsetɔwo o. Le nyatefe me la, míedzea agbagba be míakpe ɖe wo ŋu be ŋusẽ nagaɖo wo ŋu le gbɔgbɔ me.
Míetsona ko ɖea ame si wɔ nu vɔ̃ gã aɖe la le haa me o. Gake ne Ðasefo xɔ nyɔnyrɔ ɖoe koŋ le dadam le Biblia fe agbe nyui nɔnɔ ŋuti sewo dzi la, míefoa asa na ame ma alo ɖenɛ le haa me. Biblia gblɔe eme kɔ fãa be: “
Miɖe ame vɔ̃ɖi la ɖa le mia ŋutɔ mia dome.”
Ke ne woɖe ŋutsu aɖe le haa me, evɔ srɔ̃a kple viawo kpɔtɔ nye Yehowa Ðasefowo ya ɖe? Magate ŋu awɔ ɖeka kple fomea le subɔsubɔnyawo me o, gake wofe fomekakadodo ya me metso o. Wofe srɔ̃ɖeɖea, lɔlɔ̃ si nɔa fometɔwo dome kple fomekadodowo ya yia edzi.
Ame siwo woɖe le haa me ate ŋu ade míafe kpekpewo. Ne wodi la, woate ŋu axɔ Ŋɔŋlɔawo me aɖaŋuɖoɖo tso hamemetsitsiwo gbɔ. Taɖodzinuae nye be woakpe ɖe wo ŋu woagadze anye Yehowa Ðasefowo. Míexɔa ame siwo woɖe le haa me, siwo dzudzɔ agbe baɖa nɔnɔ, eye wodi vevie be yewoanɔ agbe ɖe Biblia fe dzidzenuwo nu la ɖe haa me ake.


text:
ŊUTINYA 2
Abɔ Nyui Aɖe
KPƆ anyigba la ɖa! Nusianu nya kpɔ loo! Kpɔ gbeawo kple atiawo, sefofowo kple gbemelãwo katã ɖa ko! Àte ŋu atɔ asi atiglinyi kple dzatawo dzia?
Aleke abɔ nyui sia wɔ va dzɔ? Na míakpɔ alesi Mawu trɔ asi le anyigba la ŋue na mí la ɖa.
Gbã la, Mawu wɔ sɔgbewo woxɔ anyigba la dzi. Eye wòwɔ numiemie sue fomeviwo katã kple gbewo kpakple atiwo. Numiemie siawo na anyigba la nya kpɔ. Menye dɔ ma ɖeɖeko wowɔna o. Wo dometɔ geɖe hã nana nuɖuɖu, siwo vivina ŋutɔ la mí.
Mawu wɔ tɔmelãwo emegbe be woaʋã le tsia me, kple dzifoxewo be woadzo le ya me. Ewɔ avuwo kple dadiwo kpakple sɔwo, gbemelã gãwo kple sueawo. Gbemelã kawoe te ɖe wò afe ŋu? Ðe mele be míakpɔ dzidzɔ be Mawu wɔ nenem nusiawo katã na mí oa?
Mlɔeba la, Mawu wɔ anyigba la fe akpa aɖe wònye tefe tɔxɛ aɖe. Eyɔ tefe sia be Eden-bɔ. Ede blibo ale gbegbe. Nusianu, si le eme la dze ani. Eye Mawu di be anyigba blibo la katã nazu abe abɔ nyui sia, si wòwɔ la ene pɛpɛpɛ.
Gake gakpɔ abɔ sia fe nɔnɔmetata ɖa. Ènya nusi Mawu kpɔ be esusɔa? Na míakpɔe ɖa.


text:
HADZIDZI 87
Miva, Ne Miakpɔ Gbɔdzɔe
1. Xexe sia le blukɔ tsiɖitsiɖi me;
Womenya Ma’u fe mɔwo o.
Míehiã mía Mawu gã la fe mɔfiame;
Míate’ŋ fia mɔ mía ɖokui o.
Kpekpeawo naa gbɔdzɔe kple mɔkpɔkpɔ mí,
’Ye wotua míafe xɔse ɖo.
Woʋãa mí na dɔ nyui sia dɔ nyui wɔwɔ;
Wodoa ŋusẽ mí míedoa dzi.
Míagblẽ míafe kpekpeawo ɖi gbeɖe o;
Míayi be míaxɔ nufiame.
Kpekpe siawo ana míawɔ nu dzɔdzɔe,
Ali ke le nyatefea me.
2. Yehowa nya míafe nuhiahiãwo nyuie;
Míehiã ef’aɖaŋuɖoɖo.
Ne míeflea ɣeyiɣi dea kpekpeawo la,
Afia be míeɖoa ŋu ɖe ’ŋu.
Míetoa nɔviwo fe nuxlɔ̃amewo dzi
Srɔ̃a ’le si míaɖe xɔse fia.
Haxɔsetɔwo fe kpekpeɖeŋu ta,
Míenya be míetsi’akogo o.
Ɛ̃, ɣeyiɣi nyuitɔwo le ŋgɔ gbɔna,
Ta míafo fu kple nɔviwo,
Be míasrɔ̃ ’le si míanɔ agbee fifia
Wòadze Yehowa Mawu ŋu.
(Kpɔ Ps. 37:18; 140:1; Lod. 18:1; Ef. 5:16; Yak. 3:17 hã.)


text:
NU SI AKPE ÐE ƑOMEWO ŊU | VIHEHE
Ale Si Nàɖo Dze Kple Viwò Si Nye Ƒewuivi
KUXIA
Esime wònye ɖevi dzaa ko la, egblɔa nya sia nya na wò. Esi wòɖo fewuiwo me ko la, megadina be yeaɖo dze kpli wò o. Ne èdze agbagba be yeaɖo dze kplii la, ɖeko wòaɖo nyaawo ŋu kpuikpuikpui ko alo anɔ nya hem kpli wò.
Àte ŋu asrɔ̃ ale si nàɖo dze kple viwò fewuivi. Gake gbã la, na míade ŋugble tso kuxi eve aɖewo siwo ate ŋu ado mo ɖa la ŋu.
NU SI GBƆ WÒTSONA
Wodina be ablɔɖe nasu yewo si. Hafi viwò fewuivi natsi ava zu ame tsitsi si anɔ eɖokui si la, menye zã ɖeka kple efe ŋufɔke fe nu koe wònye o—exɔa ɣeyiɣi. Ƒewuivi aɖewo dina be woana ablɔɖe geɖe wu yewo; eye ɣeaɖewoɣi ablɔɖe vi aɖe koe dzila aɖewo hã nana wo vi fewuiviwo. Ne edzɔ alea la, nyahehe sesẽ si hea tɔtɔ vanɛ la nɔa dzilawo kple wo vi fewuivia dome. Brad, * si nye fe 16 vi aɖe xa nu be: “Dzinyelawo dina be yewoagblɔ nu sia nu si wòle be mawɔ nam.” Egblɔ hã be: “Ne dzinyelawo mena ablɔɖe geɖe wum kaka mexɔ fe 18 o la, maʋu le afea me!”
Ŋutete le wo si be woabu nuwo ŋu ayi ŋgɔ. Ale si nuwo nya le tututu ko la, nenemae ɖevi suewo ya kpɔnɛ. Gake fewuiviwo ya dzea agbagba be yewoase nu si tae wòle nenema ɖo la gɔme. Ŋutete sia fe amesinɔnɔ le vevie, eye ekpena ɖe fewuiviwo ŋu be woawɔ nyametsotso nyuiwo. Nu si ɖevi sue abu be esɔ fe kpɔɖeŋu aɖee nye esi: ‘Dada lé akpɔnɔ ɖeka ɖe asi, eŋe eme ɖe eve pɛpɛpɛ, etsɔ ɖeka nam eye wòtsɔ evelia na nɔvinye.’ Le afi sia la, nu si da sɔ koe nye be woma nua me pɛpɛpɛ. Gake fewuivi ya akpɔe be esia mawɔ dɔ bɔbɔe nenema ɣesiaɣi o. Anɔ susum be, nua mama pɛpɛpɛ ɣesiaɣi mefia be womeba ame aɖeke o. Ŋutete si nye be woabu nuwo ŋu ayi ŋgɔe akpe ɖe viwò fewuivia ŋu be wòakpɔ ta na nya sesẽ siawo tɔgbi. Nu kae ate ŋu ado tso esia me? Ŋutete sia awɔe be wòava nɔ nya hem kpli wò.
NU SI NÀTE ŊU AWƆ
Ɣesiaɣi si wòanya wɔ la, miɖo dze tso nu vovovowo ŋu. Wɔ mɔnukpɔkpɔ siwo ʋu ɖi la ŋu dɔ. Le kpɔɖeŋu me, dzila aɖewo de dzesii be fewuiviwo lɔ̃na faa be yewoaɖo dze ne wole afemedɔwo wɔm alo ne wole ʋu me, alo aɖo dze ne womedze ŋgɔ wo dzilawo ŋkume-kple-ŋkume o.—Biblia fe mɔfiame: 5 Mose 6:6, 7.
Wò nyawo nenɔ kpuie. Mehiã be nàhe nya sia nya kplii kokoko o. Ke boŋ gblɔ wò susu . . . eye nàtɔe ɖe afi ma. Ne èwɔe alea la, viwò fewuivia awɔ ɖe wò nyaa dzi emegbe togbɔ be adze le gɔmedzedzea me abe ɖe menɔ to ɖom ene o hã. Na ɣeyiɣii be wòawɔ esia.—Biblia fe mɔfiame: Lododowo 1:1-4.
Ðo to wo, eye wò nya me megasẽ o. Ðo to nyuie—eye mègatso nya ɖe enu o—esia ana nàkpɔ kuxi bliboa. Ne èle nya ŋu ɖom nɛ la, na wòadze be yese egɔme nɛ. Ne ètea tɔ ɖe sewo dzi ɣesiaɣi la, viwòa hã anɔ mɔnuwo dim le se mawo ŋu. Agbalẽ si nye Staying Connected to Your Teenager gblɔ be: “Esiae wɔnɛ be ɖeviwo dina be yewoanɔ agbe eve. Gbã, wogblɔa nu si wokpɔ be eyae yewo dzilawo di be yewoase la na wo; eye evelia, ne womele wo dzilawo gbɔ o la, woadi be yewoawɔ nu bubu.”—Biblia fe mɔfiame: Filipitɔwo 4:5.
Mègado dziku o. Kari, si nye fewuivi, gblɔ be: “Ne mía kple danye fe susu mesɔ le nane ŋu o la, edoa dziku ɖe nya sia nya si megblɔ ŋu. Esia doa dziku na nye hã, si wɔnɛ be míafe dzeɖoɖoa trɔna zua nyahehe.” Esi nàna wò dziku nafla tefe la, gblɔ nya aɖe si aɖee afia be yese efe nɔnɔmea gɔme. Le kpɔɖeŋu me, esi nàgblɔ be, “Menye nya aɖekee nye ema o ɖe!” tefe la, gblɔ boŋ be, “Mekpɔe be esia te ɖe dziwò vevie.”—Biblia fe mɔfiame: Lododowo 10:19.
Ne anya wɔ la, na mɔfiame, mèganɔ nu ɖom o. Ŋutete si le viwò fewuivia si be wòabu nuwo ŋu ayi ŋgɔe la nye nɔnɔme si wòle be wòatu ɖo. Eya ta ne ehiã be wòawɔ nyametsotso aɖewo la, mègaxɔ nyametsotso mawo awɔ ɖe enu o. Ne miele nya aɖe me dzrom la, ɖe mɔ nɛ eya ŋutɔ nado egbɔkpɔnu fe susu aɖewo ɖa. Azɔ ne miefo nu tso susu siwo wòdo ɖa dometɔ aɖewo ŋu vɔ la, àte ŋu agblɔ be: “Egbɔkpɔnu ʋɛ aɖewoe nye ema nègblɔ. Gabu eŋu ɖewohĩ egbe kple etsɔ, emegbe míafo nu tso nyametsotso si nèwɔ kple nu si tae nèwɔe nenema ŋu.”—Biblia fe mɔfiame: Hebritɔwo 5:14.
^ mm. 7 Míetrɔ ŋkɔ siwo le nyati sia me.


text:
AUGUST (DASIAMIME) 10, 2015
ZIMBABWE
Ðasefo Siwo Le Zimbabwe Le Ƒe 2015 “Srɔ̃ Yesu!” Nutome Gã Takpekpewo Wɔm Le Dukɔwo Dome Takpekpe Ðedzesi Aɖe Si Wowɔ Ƒe Ðekae Nye Esia Megbe
HARARE, Zimbabwe
Afetɔ John Hunguka, si nye Yehowa Ðasefowo fe nyanuɖela le Zimbabwe gblɔ be: “Amewo le mɔ kpɔm na fe sia me fe takpekpea vevie le dzidzedze gã si míekpɔ le fe 2014 dukɔwo dome takpekpe si míewɔ le Harare me la koŋ ta. Dukɔwo dome takpekpe ma nye wɔna ɖedzesi aɖe le Yehowa Ðasefo siwo le dukɔ sia me fe ŋutinya me.” Zimbabwetɔwo fe nyadzɔdzɔgbalẽ xɔŋkɔ aɖe si woyɔna be NewsDay ka nya ta be dukɔwo dome takpekpe siae nye “subɔsubɔwɔna gãtɔ kekeake” si wowɔ le dukɔ sia me kpɔ, eye wòna be Yehowa Ðasefowo va zu “ame siwo ŋu nyakakadɔwɔlawo yi edzi fo nu le wu” le fe 2014 me la dometɔ ɖeka.
Ame 82,000 kple edzivɔ aɖewo yɔ Dukɔa Ƒe Bɔlfofe si le Harare taŋtaŋ le takpekpe si wowɔ le fe 2014 me la fe ŋkeke mamlɛtɔ dzi. Esi wobia gbe afetɔ John Jubber, si nye Ðasefoawo fe alɔdzedɔwɔfe si le Zimbabwe, fe ame dɔdɔ le takpekpea fe nuwuwu la, egblɔ be: “Míexɔ ame dɔdɔ 3,500 tso Brazil, Germany, Amerika, Zambia kple Kenya.”
Takpekpe sia wɔ dɔ ɖe nutoa me tɔwo dzi ale gbegbe be afetɔ Walter Mzembi, si nye Zimbabwe fe Tsaɖiɖi Kple Dɔwɔfe Siwo Kpɔa Amedzroxɔxɔ Nyawo Gbɔ Ƒe Dudɔnunɔla, ɖi tsa yi Ðasefoawo fe dɔwɔfegã si le New York ɖada akpe na wo etɔxɛe be wova wɔ dukɔwo dome takpekpea le Zimbabwe. Esi Ðasefoawo bia gbe Afetɔ Mzembi le wofe video aɖe me la, egblɔ be: “Gbe si Zimbabwetɔwo de asinyee nye esi, ‘Ðe manyo be Yehowa Ðasefo siwo le xexea me godoo nava nɔ takpekpe gã sia wɔm le Harare kwasiɖa sia kwasiɖa oa?’ . . . Míafe dukplɔla be míada akpe na mi eye wòdzroe vevie be miagatrɔ ava ahayi dɔ si wɔm miele le dukɔa me be xɔse nasu amewo si la dzi.”
Le fe sia me la, Ðasefo siwo le Zimbabwe awɔ “Srɔ̃ Yesu!” Nutome Gã Takpekpe 39 le tefetefewo. Tefe siwo woawɔe le la dometɔ ɖekae nye Zimbabwe Dukɔwo Dome Adzɔnuɖefiafe. Woawɔ takpekpe bliboa alo efe akpa aɖe le Chinagbe (Mandarin), Chitonga (Zimbabwe), Eŋlisi, Ndebele (Zimbabwe), Shona, Swahili kple Zimbabwe Tokunɔgbe me. Àkpɔ ŋkekeawo kple tefe siwo tututu woawɔ takpekpe siawo le le Zimbabwe la le Yehowa Ðasefowo fe nyatakakadzraɖofe si nye jw.org.
Wofe Kadodowo:
Xexea Me Godoo: J. R. Brown, Office of Public Information, tel. +1 718 560 5000
Zimbabwe: John Hunguka, tel. +263 4 2910591


text:
Ðe Biblia Me Nyawo Wɔ Ðeka Kple Dzɔdzɔmeŋutinunya?
Ale si Biblia ɖo eŋui
Ɛ̃, togbɔ be Biblia menye dzɔdzɔmeŋutinyagbalẽ o hã, emenyawo de pɛpɛpɛ nenye be efo nu tso dzɔdzɔmeŋutinunya ŋu. Bu kpɔɖeŋu siwo ɖee fia be Biblia me nyawo wɔ ɖeka kple dzɔdzɔmeŋutinunya, eye be nyatefenya siwo ku ɖe dzɔdzɔmeŋutinunya ŋu le Biblia me, siwo to vovo kura na dzixɔse siwo nɔ ame siwo nɔ anyi le Bibliaŋlɔɣi la si ŋu kpɔ.
Gɔmedzedze li na xexea. (1 Mose 1:1) Gake blema nyakpakpa geɖewo gblɔ be menye ɖe wowɔ xexea o, ke boŋ edzɔ tso zitɔtɔ manɔɖoɖonu aɖe me. Babilontɔwo xɔe se be mawu siwo na xexea dzɔ la tso atsiafu gbahoo eve me. Blemaxotutu aɖewo hã gblɔ be azi gã aɖe mee xexea dzɔ tso.
Dzɔdzɔmesewo dzie xexea zɔna ɖo gbe sia gbe, ke menye mawu aɖewo siwo wɔa nu eŋumabumabui woe kpɔ ŋusẽ ɖe xexe gbahoo la dzi o. (Hiob 38:33; Yeremiya 33:25) Nyakpakpawo le xexea fe akpa vovovowo, siwo fiana be wɔna aɖeke mele amegbetɔwo ŋu le mawu siwo dzi womate ŋu aka ɖo o eye nublanuikpɔkpɔ hã mele wofe nuwɔnawo me o, la si me o.
Womeku anyigba ɖe naneke ŋu o. (Hiob 26:7) Ame geɖe siwo nɔ anyi le blema xɔe se be anyigba la le gbadzaa eye ame dzɔtsu alo lã gã aɖe, abe to alo klo ene, dzie wònɔ.
Ɣea hea tsi tsoa atsiafu kple tsi bubuwo me yia yame eye wòtrɔna zua tsi, sno alo kpetsi dzana ɖe anyigba dzi eye wogasina yia tɔsisiwo kple tsidzɔfewo me. (Hiob 36:27, 28; Nyagblɔla 1:7; Yesaya 55:10; Amos 9:6) Gake blema Helatɔwo susui be tsi siwo le anyigbaa gɔmee ŋɔna yia tɔsisiwo me, susu sia nɔ amewo si kaka va ɖo fe alafa 18-awo me.
Towo hona ɖe dzi eye wogabuna, eye to siwo li egbea nɔ atsiafu gɔme kpɔ. (Psalmo 104:6, 8) Gake nyakpakpa geɖewo gblɔna be mawuawoe wɔ to siwo li egbea.
Dzadzɛnyenye kpɔa ame fe lãmesẽ ta. Ðoɖo aɖewo nɔ Se si wotsɔ na Israel-dukɔa me, siwo bia tso wosi be woaklɔ wo ɖokuiwo ŋu nenye be woka asi nukuku alo amekuku aɖe ŋu, woaɖe ame siwo ŋu dɔxɔleameŋu le la ɖe aga, eye woaɖi wofe nugodowo ɖe do me. (3 Mose 11:25-28; 13:1-5; 5 Mose 23:13) To vovo na ema la, esime wona se sia Israel-dukɔa, Egiptetɔwo wɔa atike aɖe si me amegbetɔwo fe nugodo le tsɔ ɖoa abi.
Ðe vodadawo le nya siwo Biblia gblɔ tso dzɔdzɔmeŋutinunya ŋua?
Biblia me dzodzro yi ŋgɔe ɖee fia kɔtɛe be vodadawo mele eme o. Susu totro siwo le amewo si ku ɖe ale si Biblia me nyawo wɔ ɖeka kple dzɔdzɔmeŋutinunya la fe ɖewoe nye esiawo:
Nyakpakpa: Biblia gblɔ be ŋkeke ade siwo dometɔ ɖe sia ɖe nye gafofo 24 ye wotsɔ wɔ xexea katã.
Nyatefea: Biblia megblɔ ɣeyiɣi tututu si me Mawu wɔ xexea o. (1 Mose 1:1) Azɔ hã, nuwo wɔwɔ fe ŋkeke si ŋu wofo nu tsoe le Mose Ƒe Agbalẽ Gbãtɔ la nye ɣeyiɣi agbɔsɔsɔ me si womeyɔ o. Le nyatefe me la, woyɔ ɣeyiɣi si wotsɔ wɔ anyigba kple dzifo la katã hã be “ŋkeke” ɖeka.
Nyakpakpa: Biblia gblɔ be wowɔ numiemiewo hafi va wɔ ɣea, ale be numiemiewo nazã ɣea fe ŋusẽ atsɔ awɔ wofe nuɖuɖu.
Nyatefea: Biblia ɖee fia be wowɔ ɣea, si nye ɣletivi siwo le “dzifo” la dometɔ ɖeka hafi va wɔ numiemiewo. (1 Mose 1:1) Kekeli si tso ɣea gbɔ la ɖo anyigba dzi flukpee le nuwɔwɔ fe “ŋkeke” gbãtɔ dzi. Esi yame nɔ kɔkɔm va ɖo nuwɔwɔ fe “ŋkeke” etɔ̃lia dzi la, ɣea fe keklẽ nu sẽ va ɖo afi si numiemiewo te ŋu zãe tsɔ wɔ wofe nuɖuɖu. (1 Mose 1:3-5, 12, 13) Ɣeyiɣi aɖe megbe ko hafi ɣea va te dzedze nyuie.
Nyakpakpa: Biblia gblɔ be ɣea foa ɣla anyigba la.
Nyatefea: Nyagblɔla 1:5 gblɔ be: “Ɣe dzena, eye wòɖoa to, eye wòɖea abla gatrɔna yia afi si wòdzena tso.” Ke hã, ɖeko nya sia le ale si amegbetɔwo kpɔa ɣea wòtsona ɣedzefe va yina ɣetoɖofe la ɖɔm. Egbea gɔ̃ hã, amegbetɔwo tea zãa nya siwo nye “ɣe dze” kple “ɣe ɖo to,” evɔ wonyae be anyigbae foa xla ɣea.
Nyakpakpa: Biblia gblɔ be anyigba la le gbadzaa.
Nyatefea: Biblia zã nyagbe si nye “anyigba fe sefe ke,” gake mefia be anyigba la le gbadzaa alo sefe le eŋu o. (Dɔwɔwɔwo 1:8) Nenema kee nyagbe si nye “anyigba fe go eneawo” nye kpɔɖeŋunyagbɔgblɔ si fia anyigba dzi godoo; eye ame aɖe ate ŋu azã taɖofefianu (compass alo la boussole) fe dzesi eneawo wòafia kpɔɖeŋunyagbɔgblɔ ma ke.
Nyakpakpa: Biblia gblɔ be togodo fe ɣlafofo ɖeka fe dzidze nye fli si tso efe toga ɖeka yi kemea fe tefe etɔ̃ pɛpɛpɛ, gake togodo fe ɣlafofo fe dzidze ŋutɔŋutɔ anɔ abe 3.1416 si nye (pi alo π).
Nyatefea: “Gazɔ gã la” si fe nya wogblɔ le 1 Fiawo 7:23 kple 2 Kronika 4:2 ɖee fia be efe didime tso to ɖeka yi kemea nye abɔklugui ewo eye “ka didime abɔklugui blaetɔ̃e” hiã hafi “akpee ɖo.” Ate ŋu anɔ eme be woatsɔ nu sue aɖe kpe xexlẽme siawo alo aɖee le eme hafi woade pɛpɛpɛ. Anɔ eme hã be gazɔa fe togodo kple efe didime tso efe toga ɖeka yi kemea tsi tsitre ɖi na gazɔa me kple egodo fe dzidze.
Srɔ̃ Nu Geɖe Wu
NYA SIWO AMEWO BIANA EDZIEDZI
Ðe Yehowa Ðasefowo Xɔe Se Be Ŋkeke Ade Siwo Wotsɔ Wɔ Anyigbadzinuwo La Dometɔ Ðe Sia Ðe Nye Gafofo 24 Mahã?
Ðe nènya be ame siwo fiaa nu be ŋkeke ade siwo wotsɔ wɔ anyigbadzinuwo la dometɔ ɖe sia ɖe nye gafofo 24 fe susuwo dometɔ geɖe mewɔ ɖeka kple Biblia oa?
Nuka Tututue Nye Biblia fe Nufiafia?
Biblia La—Agbalẽ si Tso Mawu Gbɔ
Aleke Biblia ate ŋu akpe ɖe ŋuwò nàkpɔ kuxi siwo nèdoa goe gbɔe? Nu ka tae nàte ŋu aka ɖe ŋugbedodo siwo le eme dzi?


text:
ENUPKLAPKLA 14
Suklu ciwo yí li nɔ emɔɖetɔwoɔ?
Teokrasi nukplamu ci yí Yehowa kunuɖetɔwo xɔkɔ xoxoxo nyi jeshidui nɔ wo. Woɖo suklu vevi vovovowo nɔ mɛciwo yí nyi gashiagamɛ sumɔsumɔdɔwatɔwo nɔ woatɛnŋ ‘wa Mawu dɔwavi dɔwo pleŋ.’—2 Timɔte 4:5.
Emɔɖetɔwo suklu. Nɔ gbeshiagbe ‘mɔɖetɔwo wa exwe ɖeka le gashiagamɛ kunuɖeɖedɔ lɔ mɛɔ, woyɔnɔ wo nɔ ŋkeke amadɛn suklu ci woawa le Fyɔɖuxuxɔ ci yí sɔ wo gbɔ mɛ. Susu vevitɔ ci yí le suklu lɔ nu yí nyi mɔ woakpedo emɔɖetɔ lɔwo nu nɔ woate gogo Yehowa doji, abí le akpa ɖeshiaɖe mɛ nɔ kunuɖeɖedɔ lɔ doji, yí akpɔtɔ ayi sumɔsumɔdɔ lɔ ji le egbejinɔnɔ mɛ.
Fyɔɖuxu ŋɛnywidratɔwo suklu. Wowanɔ wleci ve suklu yí sɔ nanɔ ekpla emɔɖetɔ bibi ciwo yí le gbesɔsɔmɛ mɔ yewoaso le yewo jumɛ ayi afishiafi ci yí eӡan le. Le emɔ ŋtɔ́ nuɔ, wonukɔ mɔ, “Nyɛ ke le elɛ. Dɔ ŋ ɖaɖa!” shigbe lé Yesu Kristo eŋɛnywidratɔ gangantɔ ci yí nɔ nyigban ji kpɔ nui hannɛ. (Ezai 6:8; Ӡan 7:29) Soso le amɛ ŋtɔ jumɛ ayi eju bu mɛ atɛnŋ aӡan ashitrɔtrɔ ɖewo. Akɔta buwo nuwanawo, ayamɛ nɔnɔmɛwo, koɖo ŋɖuɖuwo atɛnŋ ato akpo xesexese nɔ eju ci mɛ woso le. Aӡan mɔ woakpla egbe yoyu bu. Suklu cɛ kpenɔ do nɔviŋsu koɖo nɔvinyɔnu trɛnnɔ koɖo asu koɖo ashi ciwo yí ɖo exwe 23 sɔyi 65 nu, yí nɔnɔmɛ nywi ciwo yí woaӡan le edɔ lɔ wawa mɛ sunnɔ wo shi. Égbena yí wobinɔ keŋ nɔ Yehowa koɖo yihabɔbɔ lɔ azan wo sugbɔ wu.
Gilead Bibla suklu. So exwe 1943 yí wotɔ Gilead suklu wawa. Wona ekpla amɛ ciwo yí wu 8 000 le suklu cɛ yí ɖo wo wonyi eŋɛnywidratɔ ejugodutɔwo nɔ woaɖe kunu le “xexe” lɔ pleŋ mɛ. (Edɔwawawo 13:47) Hwecinu yí ekplaxɔtɔ lɔwo va Perou ju mɛɔ, hamɛ ɖekɛ de li o. Vɔ, egbɛɔ, hamɛ ciwo yí wu 1 000 yí li. Hwecinu yí eŋɛnywidratɔ ejugodutɔwo tɔ kunuɖeɖe le Japon ɔ, Yehowa kunuɖetɔwo desun amɛwo le eju lɔ mɛ o. Vɔ, egbɛɔ wo wu 200 000. Le ekpla ci woxɔnɔ le Gilead Bibla suklu le wleci amatɔn lɔwo gblamɛɔ, Mawu Nyɔ kplakpla kitokito le mɛ. Emɔɖetɔ veviwo, eŋɛnywidratɔ ejugodutɔwo, Betɛlitɔwo, alo ekán lɔ mɛ hamɛwo jikpɔtɔwo yí yinɔ suklu lɔ. Nɔ woyi suklu cɛɔ, woxɔnɔ ekpla nywi ci yí nanɔ xexeɛ mɛ pleŋ kunuɖeɖedɔ lɔ lonɔ do yigbe sɛnnɔŋ doji.
Nyi yí taɖo woɖo suklu nɔ emɔɖetɔwoɔ?
Mi yí atɛnŋ ayi Fyɔɖuxu ŋɛnywidratɔwo sukluɔ?


text:
Ðe Ame Aɖe Kpɔ Mawu Kpɔa?
Ale si Biblia ɖo eŋui
Amegbetɔ aɖeke mekpɔ Mawu ŋkume-kple-ŋkume kpɔ o. (2 Mose 33:20; Yohanes 1:18; 1 Yohanes 4:12) Biblia gblɔ be “Mawu nye Gbɔgbɔ,” si fia agbe fomevi aɖe si amegbetɔ fe ŋku mate ŋu akpɔ o.
Ke hã mawudɔlawo tea ŋu kpɔa Mawu ŋkume-kple-ŋkume elabena gbɔgbɔe woawo hã wonye. (Mateo 18:10) Gawu la, woafɔ ame siwo ku la dometɔ aɖewo be woayi dzifo eye gbɔgbɔŋutilã asu wo si, eye woate ŋu akpɔ Mawu ŋkume-kple-ŋkume.
Mɔ si nu nàte ŋu akpɔ Mawu le egbea
Biblia zã nya nukpɔkpɔ tsɔ wɔa kpɔɖeŋu na nugɔmesese. (Yesaya 6:10; Yeremiya 5:21; Yohanes 9:39-41) Le gɔmesese sia nu la, amegbetɔwo ate ŋu akpɔ Mawu fifia kple wofe “dzi me ŋkuwo” ne xɔse le wo si eye wonya eya amea hekpɔa ŋudzedze ɖe efe nɔnɔme nyuiwo ŋu. (Efesotɔwo 1:18) Biblia gblɔ nu siwo wòle be míawɔ be xɔse sia fomevi nasu mía si la na mí.
Srɔ̃ nu tso Mawu fe nɔnɔmewo abe lɔlɔ̃, dɔmenyo, nunya kple ŋusẽ ene ŋu to efe asinudɔwɔwɔwo dzi. (Romatɔwo 1:20) Esi wohe nutefewɔla Hiob fe susu yi Mawu fe asinudɔwɔwɔwo dzi la, ese le eɖokui me abe ɖe Mawu le eŋkume ŋutɔŋutɔ ene.
—Hiob 42:5.
Àte ŋu anya Mawu to Biblia-sɔsrɔ̃ me. Biblia na kakaɖedzi mí be: “Ne [èdi Mawu] la, ekema ana nàke ɖe eŋu.”
—1 Kronika 28:9; Psalmo 119:2; Yohanes 17:3.
Àte ŋu asrɔ̃ nu tso Mawu ŋu to nusɔsrɔ̃ tso Yesu fe agbenɔnɔ ŋu me. Esi wònye be Yesu ɖe Fofoa fe nɔnɔmewo fia bliboe ta la, Yesu te ŋu gblɔ wòsɔ be: “Ame si kpɔm la, ekpɔ Fofo la hã.”
—Yohanes 14:9.
Nɔ nu siwo ana wò nu nadze Mawu ŋu la wɔm, eye àkpɔ ale si wòakpe ɖe ŋuwòe. Yesu gblɔ be: “Dzidzɔtɔwoe nye ame siwo dza le dzi me, elabena woakpɔ Mawu.” Abe ale si míegblɔe va yi ene la, woafɔ ame siwo fe nuwɔna dze Mawu ŋu la dometɔ aɖewo woayi dzifo, eye “woakpɔ Mawu” le afi ma.
—Mateo 5:8; Psalmo 11:7.
Ðe Mose, Abraham kple ame bubuwo mekpɔ Mawu ŋkume-kple-ŋkume oa?
Le Biblia me nudzɔdzɔ siwo me wòdze le abe ɖe amegbetɔwo kpɔ Mawu ŋutɔŋutɔ ene la, nya siwo fo xlã nya mawo ɖee fia be mawudɔla aɖe si le Mawu tefee wokpɔ loo alo eɖe eɖokui fia wo le ŋutega me.
Mawudɔlawo.
Le blema la, Mawu dɔa mawudɔlawo wonyea etefenɔlawo dzena na amegbetɔwo eye wofoa nu le efe ŋkɔ me. (Psalmo 103:20) Le kpɔɖeŋu me, Mawu fo nu na Mose gbe ɖeka le ŋuve aɖe si nɔ bibim me, eye Biblia gblɔ be: “Mose ɣla efe ŋkume, elabena ele vɔvɔ̃m na Mawu vavã la kpɔkpɔ.” (2 Mose 3:4, 6) Mose mekpɔ Mawu ŋutɔŋutɔ o, elabe nya siwo fo xlã nya ma ɖee fia be “Yehowa fe dɔla” ye wòkpɔ.
Nenema kee esi Biblia gblɔ be Mawu “foa nu kple Mose ŋkume kple ŋkume” la, efia be Mawu ɖoa dze kple Mose abe exɔlɔ̃a ene. (2 Mose 4:10, 11; 33:11) Mose mekpɔ Mawu kple ŋku ŋutɔŋutɔ o elabena exɔ gbedeasi la “to mawudɔlawo dzi.” (Galatiatɔwo 3:19; Dɔwɔwɔwo 7:53) Ke hã, Mose xɔ Mawu dzi se ale gbegbe be Biblia gblɔ tso eŋu be ɖeko wòle abe ɖe wònɔ “Ame si womekpɔna o la kpɔm” ene.
Mawu fo nu na Abraham hã to mawudɔla aɖe dzi abe ale si ko wòwɔ le Mose gome ene. Enye nyatefe be ne mède ŋugble tso Biblia fe akpa sia ŋu nyuie o la, àsusui be ɖe Abraham kpɔ Mawu ŋutɔŋutɔ. (1 Mose 18:1, 33) Ke hã, nya siwo fo xlã kpukpui siawo ɖee fia be mawudɔla siwo Mawu dɔe “ŋutsu etɔ̃” siwo wòkpɔ la nye. Abraham kpɔe dze sii be Mawu tefenɔlawo wonye, eya ta wònɔ nu fom na wo abe Yehowa ŋutɔe wònɔ nyaa gblɔm na tẽe ene.
Ŋutegawo.
Mawu ɖe eɖokui fia amegbetɔwo le ŋutegawo hã me. Le kpɔɖeŋu me, esi Biblia gblɔ be Mose kple Israel-vi bubuwo “wokpɔ Israel fe Mawu la” la, nu si dzɔ ŋutɔŋutɔe nye be “wokpɔ Mawu vavã la le ŋutega me.” (2 Mose 24:9-11) Nenema kee Biblia gblɔna ɣeaɖewoɣi be nyagblɔɖilawo ‘kpɔ Yehowa.’ (Yesaya 6:1; Daniel 7:9; Amos 9:1) Le go siawo dometɔ ɖe sia ɖe me la, nya siwo fo xlã kpukpui mawo ɖenɛ fiana be ŋutega mee wokpɔ Mawu le, ke womekpɔ Mawu ŋkume-kple-ŋkume o.
Srɔ̃ Nu Geɖe Wu
Nuka Tututue Nye Biblia fe Nufiafia?
Ameka Tututue Mawu Nye?
Èxɔe se be Mawu tsɔa ɖe le eme na wò ŋutɔŋutɔa? Srɔ̃ nu tso ale si tututu Mawu le kple ale si nàwɔ ate ɖe eŋu la ŋu.
GBETAKPƆXƆ—TATA SI MÍESRƆ̃NA
Nuwɔwɔwo Ðea Mawu Gbagbe La Fiana
Srɔ̃ ale si nàte ŋu akpe ɖe amewo ŋu woanya ame si tututu Wɔla la nye kple ale si nàdo ŋusẽ wò xɔse.
GBETAKPƆXƆ
Ŋutega Siwo Ðe Nu Siwo Le Dzifonutowo Me Fia
Nu kae Ŋɔŋlɔawo gblɔ tso Yehowa Mawu, Yesu Kristo kple mawudɔla wɔnutefewo ŋu?


text:
Nu Kae Mawɔ Be Mía Kple Nye Nufiala Dome Nanɔ Nyui?
Tɔ nabu eŋu kpɔ!
Bu nu si me Rachel to la ŋu kpɔ. Ne wowɔ dodokpɔ la, Rachel xɔa dzeside nyui siwo nye A alo B. Esi wòva ɖo xɔ 7 lia me la, nuwo va trɔ. Rachel gblɔ be: “
Míafe nufiala wɔ nu sia nu si wòate ŋui be magakpɔ dzidzedze le dodokpɔ me o.” Nu ka tae? Nufiala na Rachel kple dadaa wonya be yemelɔ̃ subɔsubɔha si me wole la o.
Nu kae va dzɔ? Rachel gblɔ be: “
Ɣesiaɣi si wòdze fãa be nufialaa ɖe mɔ efe susu gbegblẽ bubu kpɔ ŋusẽ ɖe dzesi si wònam le dodokpɔ me dzi la, Dada kplɔam ɖo vaa sukua va foa nu tso eŋu kple nufialaa. Mlɔeba la, nufiala dzudzɔ fuɖeɖe nam.”
Ne nuwo le na wò hã alea la, dzi nenɔ fowò nàgblɔe na dziwòlawo. Ðikeke mele eme o be woadi be yewoafo nu tso eŋu kple wò nufiala, eye ɖewohĩ woana sukutatɔwo nanya nu tso eŋu be woakpɔ nyaa gbɔ.
Ele eme baa be, menye ɣesiaɣie agbagbadzedze be woaɖɔ nuwo ɖo kpɔa dzidzedze o. Ɣeaɖewoɣi la, ɖeko wòle be nàyi edzi ado dzi. (Romatɔwo 12:17, 18) Ðetugbui si ŋkɔe nye Tanya gblɔ be: “
Dzi kua míafe nufialawo dometɔ ɖeka ɖe sukuviwo ŋu. Zi geɖe la, edzua mí be míenye tagbɔkukutɔwo. Le gɔmedzedzea me la, esia tena ɖe dzinye mefaa avi, gake nyemegava ɖea mɔ efe dzugbewo kpɔa ŋusẽ ɖe dzinye o. Metsɔ nye susu ɖo nye sukudɔwo ŋu eye mebia ŋku ɖe efe sukudɔdeasiwo ŋu. Nu si do tso emee nye, megaɖea fu nam azɔ abe tsã ene o, eye menye sukuvi ʋɛ siwo kpɔa dzidzedze le efe dodokpɔwo me la dometɔ ɖeka. Le fe eve megbe la, wonya nufiala ma le sukua.”
Nya vevitɔ: Srɔ̃ ale si nàwɔ nu kple nufiala siwo fe nya me sẽ, eye esia ana nàtu ŋutete nyuiwo, siwo akpe ɖe ŋuwò nàsrɔ̃ ale si nàwɔ nu kple dɔtɔ si fe nya me sẽ ɖo. (1 Petro 2:18) Ana nàde asixɔxɔ nufiala nyuiwo hã ŋu.


text:
SƆHƐWO BIANA BE
Nu Ka Tae Mesia Ðokuinye?
Nu kae ameɖokuisisi nye?
Ameɖokuisisi nye eɖoɖo koŋ atsɔ lãnuwo anɔ nu vevi wɔm ame ɖokui. Esia nye nu vevi wɔwɔ ame ɖokui gbogbo siwo li la dometɔ ɖeka ko. Ðewoe nye dzotsɔtsɔ amè ame ɖokui kple ameɖokuifofo. Nyati sia ku ɖe ameɖokuisisi ŋu, gake mɔfiame siwo le eme ate ŋu akpe ɖe ame siwo wɔa nu vevi bubuwo wo ɖokuiwo hã ŋu.
Do wò sidzedze kpɔ: Nyatefee alo aʋatsoe.
Nyɔnuviwo koe sia wo ɖokuiwo.
Ameɖokuisisi nye Biblia fe sedede si le 3 Mose 19:28 si gblɔ be: ‘Migasi mia ɖokuiwo o’ la dzi dada.
Ŋuɖoɖo nyuitɔwo:
Aʋatsoe. Togbɔ be nyɔnuviwo koŋue sia wo ɖokuiwo hã la, ŋutsuvi aɖewo hã sia wo ɖokuiwo eye wowɔa nu vevi fomevi bubuwo hã wo ɖokuiwo.
Aʋatsoe. Nya si 3 Mose 19:28 gblɔ la ku ɖe trɔ̃subɔla siwo nɔ anyi le blema fe kɔnuwo ŋu, ke menye nu vevi wɔwɔ ame ɖokui si ŋu míele nu fom tsoe le nyati sia me ŋu o. Ke hã susu le eme be míafo nya ta be mía Wɔla lɔ̃ame la medi be míawɔ nu vevi mía ɖokuiwo o.—1 Korintotɔwo 6:12; 2 Korintotɔwo 7:1; 1 Yohanes 4:8.
Nu ka tae amewo wɔa nu sia?
Do wò sidzedze kpɔ: Nya siawo dometɔ kae nèsusu be enye ŋuɖoɖo nyuitɔ?
Amewo sia wo ɖokuiwo . . .
be yewoatsi nuxaxa nu.
be yewoawu yewo ɖokuiwo.
Ŋuɖoɖo nyuitɔ: A. Ame siwo sia wo ɖokuiwo fe akpa gãtɔ medina be yewoaku o. Ðeko wowɔnɛ be yewoatsɔ atsi nuxaxa nu.
Kpɔ nya siwo sɔhɛ siwo sia wo ɖokuiwo dometɔ aɖewo gblɔ ɖa.
Celia : “Enana nye dzi dzea eme.”
Tamara: “Ewɔna nam abe ɖe nuxaxa nu yi ene. Veve si ame sena ne ewɔ nu vevi eɖokui la nyo sãsãsã wu nuxaxa.”
Carrie: “Nyemedina be malé blanui kura o. Ne mesi ɖokuinyea, nye susu meganɔa nye blanuilélea dzi o, nye susu va nɔa abi si le veyem la boŋ dzi.”
Jerrine: “Ɣesiaɣi si mesi ɖokuinyea, nye susu dzona le kuxi ɖe sia ɖe kloe dzi, eye megahiãna be makpe akɔ kple nye kuxiwo o. Tɔtrɔ sia dzɔa dzi nam.”
Ne kuxi sia le ŋuwò la, aleke nàwɔ atasii?
Gbedodoɖa na Yehowa nye nu vevi si kpena ɖe ame ŋu wòdzudzɔa nuwɔna sia. Biblia gblɔ be: ‘Midro miafe dzimaɖitsitsiwo katã ɖe eyama dzi, elabena eléa be na mi.’—1 Petro 5:7.
Aɖaŋuɖoɖo: Gbã la, do gbe kpui aɖe ɖa, ɖewohĩ nàgblɔ na Yehowa ko be, “Mehiã kpekpeɖeŋu.” Le ɣeyiɣi aɖe megbe la, ŋutete ava su asiwò nàgblɔ wò dzimenya geɖewo na “akɔfafa katã fe Mawu” la.—2 Korintotɔwo 1:3, 4.
Menye susumenu dzro aɖe si nana ame sena le eɖokui be yekpɔ gbɔdzɔe gbedodoɖa nye o. Enye dzeɖoɖo ŋutɔŋutɔ kple Fofowò si le dzifo, ame si do ŋugbe be: “Mègavɔ̃ o, elabena meli kpli wò; ŋɔ megadzi wò o, elabena nyee nye wò Mawu, mali ke wò, makpe ɖe ŋuwò, eye matsɔ nye xɔname fe nuɖusi alé wò.”—Yesaya 41:10.
Ame siwo sia wo ɖokuiwo dometɔ geɖe kpɔ gbɔdzɔe esi wofo nu tso wofe kuxia ŋu na wo dzilawo alo ame tsitsi aɖe si dzi woka ɖo. Se nya siwo sɔhɛ siawo dometɔ etɔ̃ gblɔ la ɖa.
Biabia Siwo Ŋu Nàde Nugble Le
Ne èdi be yeabia kpekpeɖeŋu la, ame kae nàdi be yeafo nu tso yefe kuxiawo ŋu na?
Nya kae nàte ŋu agblɔ tso kuxia ŋu ne èle gbe dom ɖa na Yehowa Mawu?
Àte ŋu ayɔ mɔnu eve aɖewo (siwo menye nu vevi wɔwɔ ame ɖokui o) siwo dzi nàto aɖu wò nuteɖeamedzi kple nuxaxaa dzia?


text:
enemata
7 letters in word "enemata": A A E E M N T.
Anagrams of enemata:
Words found within enemata:
aa ae am ama amate amen amene ament amenta an ana ane ant anta antae ante at ate atma atman ea ean eat eaten ee een em eme en enate ene enema entame et eta eten etna ma maa mae man mana manat mane manet manta mat mate me mean meane meant meat meet men mene ment menta met meta mete mna na naam nae nam name nat ne neat nee neem nema net nete ta tae tam tame tan tana tane te tea team tee teem teen teme ten tene


text:
Woda gbe le Bartimeo si nye ŋkuagbãtɔ la ŋu (46-52)
10 Eye Yesu dzo le afi ma va Yudea fe lifowo dzi le Yordan godo, eye amehawo gava fo fu ɖe eŋu. Eye abe ale si wòwɔna ɖaa ene la, egade asi nufiafia wo me.+2 Eye Farisitɔwo ɖoe be yewoadoe kpɔ, eya ta wote ɖe eŋu biae ne se ɖe mɔ na ŋutsu be wòagbe srɔ̃a.+3 Ebia wo be: “Se kae Mose de na mi?”4 Woɖo eŋu be: “Mose ɖe mɔ be woaŋlɔ srɔ̃gbegbalẽ eye woagbee.”+5 Ke Yesu gblɔ na wo be: “Miafe dzimesesẽ+ tae wòŋlɔ se sia ɖi na mi ɖo.+6 Gake tso nuwɔwɔwo fe gɔmedzedze la, ‘ŋutsu kple nyɔnu Mawu wɔ woe.+7 Esia ta ŋutsu agblẽ fofoa kple dadaa ɖi,+8 eye wo ame evea woanye ŋutilã ɖeka,’+ ale be womeganye eve o, ke boŋ ŋutilã ɖeka.9 Eya ŋuti nu si Mawu bla ɖekae* la, ame aɖeke negama eme o.”+10 Esi wogava afe aɖe me la, nusrɔ̃lawo bia nyae tso nya sia ŋu.11 Egblɔ na wo be: “Ame sia ame si gbe srɔ̃a, eye wòɖe bubu la, ewɔ ahasi+ ɖe nyɔnua ŋu,12 eye ne nyɔnu aɖe gbe srɔ̃a, eye wòɖe ŋutsu bubu la, ewɔ ahasi.”+13 Azɔ amewo kplɔ wo vi suewo va egbɔ be wòaka asi wo ŋu, ke nusrɔ̃lawo blu ɖe wo ta.+14 Esi Yesu kpɔ esia la, dɔme vee, eye wògblɔ na wo be: “Mina ɖeviawo nava gbɔnye; migaxe mɔ na wo o, elabena ame siawo fomevi tɔe nye Mawu Fiaɖufe la.+15 Vavã mele egblɔm na mi be, ame sia ame si mexɔa Mawu Fiaɖufe la abe ale si ɖeviwo xɔa nui ene o la, mate ŋu ayi ɖe eme gbeɖe o.”+16 Exɔ ɖeviawo ɖe efe akɔnu, eye wòda asi ɖe wo dzi heyra wo.+17 Esi Yesu do go yina la, ame aɖe fu du va dze klo ɖe eŋkume hebiae be: “Nufiala Nyui, nu kae mawɔ be manyi agbe mavɔ la dome?”+18 Yesu gblɔ nɛ be: “Nu ka tae nèle yɔyem be ame nyui? Ame aɖeke menye ame nyui o, negbe ame ɖeka ko, eyae nye Mawu.+19 Ènya sededeawo ɖe: ‘Mègawu ame o,+ mègawɔ ahasi o,+ mègafi fi o,+ mègaɖi aʋatsoɖase o,+ mègatafa ame o,+ bu fofowò kple dawò.’”+20 Ŋutsua gblɔ nɛ be: “Nufiala, mewɔa nu siawo katã tso nye ɖevime ke.”21 Yesu kpɔe dũu, eye wòlɔ̃e, eye wògblɔ nɛ be, “Nu ɖeka susɔ na wò: Heyi nàdzra nu siwo le asiwò la, nàtsɔ ga la ana ame dahewo, eye kesinɔnu anɔ asiwò le dzifo; eye nàva dze yonyeme.”+22 Ke esi wòse nya sia la, elé blanui, eye wòdzo kple nuxaxa, elabena nu geɖe le esi.+23 Eye Yesu tsa ŋku godoo eye wògblɔ na efe nusrɔ̃lawo be: “Aleke gbegbe wòasesẽ na ame siwo si ga le be woage ɖe Mawu Fiaɖufe la mee nye esi!”+24 Efe nyawo wɔ nuku na nusrɔ̃lawo. Ke Yesu gblɔ na wo be: “Vinyewo, aleke gbegbe wòasesẽ be woage ɖe Mawu Fiaɖufea mee nye esi!25 Ele bɔbɔe na kposɔ be wòato abui fe vo me wu be kesinɔtɔ nayi ɖe Mawu Fiaɖufe la me.”+26 Egawɔ nuku na wo ɖe edzi, eye wobiae be:* “Ekema ame ka gɔ̃e ate ŋu akpɔ ɖeɖe?”+27 Yesu kpɔ wo dũu, eye wògblɔ be: “Le amegbetɔwo gbɔ la, manya wɔ o, ke mele nenema le Mawu gbɔ o, elabe Mawu ya tea ŋu wɔa nu sia nu.”+28 Petro gblɔ nɛ be: “Kpɔ ɖa! Míegblẽ nuwo katã ɖi hedze yowòme.”+29 Yesu gblɔ be: “Vavã mele egblɔm na mi be, ame sia ame si gblẽ afe alo nɔviŋutsuwo alo nɔvinyɔnuwo alo dada alo fofo alo viwo alo agblewo ɖi le nye kple nya nyuia ta la,+30 akpɔ afewo, nɔviŋutsuwo, nɔvinyɔnuwo, dadawo, viwo kple agblewo tefe alafa ɖeka fifia le ɣeyiɣi sia me hekpe ɖe yometitiwo ŋu,+ eye le nuɖoanyi* si gbɔna me la, akpɔ agbe mavɔ.31 Ke ame geɖe siwo nye gbãtɔwo la azu mlɔetɔwo, eye mlɔetɔwo azu gbãtɔwo.”+32 Azɔ wodze mɔ yina Yerusalem, eye Yesu le wo ŋgɔ, eye wòwɔ moyaa na wo; ke ame siwo dze wo yome la le vɔvɔ̃m. Egayɔ Ame Wuieveawo ɖe kpɔe, eye wòde asi nu siwo gbɔna dzɔdzɔ ge ɖe edzi la, gbɔgblɔ me na wo be:+33 “Kpɔ ɖa! Míeyina Yerusalem, eye woade Amegbetɔvi la asi na nunɔlawo fe tatɔwo kple agbalẽfialawo. Woatso kufia nɛ, eye woadee asi na dukɔwo me tɔwo,34 eye woaɖu fewu le eŋu, woaɖe ta ɖe eŋu, woafoe kple atam, eye woawui, gake afɔ ɖe tsitre le ŋkeke etɔ̃ megbe.”+35 Eye Yakobo kple Yohanes, siwo nye Zebedeo viwo,+ te ɖe eŋu gblɔ nɛ be: “Nufiala, míedi be nàwɔ nu sia nu si míabia wò la na mí.”+36 Ebia wo be: “Nu ka dim miele be mawɔ na mi?”37 Woɖo eŋu nɛ be: “Na be mía dometɔ ɖeka nanɔ anyi ɖe wò ɖusime, eye ɖeka ɖe wò miame le wò ŋutikɔkɔe la me.”+38 Ke Yesu gblɔ na wo be: “Mienya nu si biam miele o. Miate ŋu ano kplu si no ge mala alo axɔ nyɔnyrɔ si xɔ ge malaa?”+39 Woɖo eŋu nɛ be: “Míate ŋui.” Eye Yesu gblɔ na wo be: “Miano kplu si no ge mala la, eye miaxɔ nyɔnyrɔ si xɔ ge mala baa.+40 Gake anyinɔnɔ ɖe nye ɖusime alo miame ya la, menye tɔnye be mana o, ke boŋ ame siwo Mawu dzrae ɖo ɖi na la tɔe.”41 Esi ame ewo susɔeawo see la, dzi ku wo ɖe Yakobo kple Yohanes ŋu.+42 Ke Yesu yɔ wo va eɖokui gbɔ gblɔ na wo be: “Mienyae be ame siwo wobuna dukɔwo dzi ɖulawo la ɖua afetɔ ɖe wo dzi, eye wofe amegãwo kpɔa ŋusẽ ɖe wo dzi.+43 Meganɔ alea le mia dome o; ke boŋ ame sia ame si di be yeanye gã le mia dome la nanye miafe subɔla,+44 eye ame sia ame si di be yeanye gbãtɔ le mia dome la nanye mi katã miafe kluvi.45 Elabena Amegbetɔvi la gɔ̃ hã meva be woasubɔ ye o, ke boŋ be yeasubɔ,+ eye yeatsɔ yefe agbe* ana wòanye tafe na ame geɖewo.”+46 Eye wova ɖo Yeriko. Ke esi eya kple efe nusrɔ̃lawo kpakple ameha gã aɖe le go dom le Yeriko dua me la, Bartimeo, (Timeo vi,) si nye nubiala ŋkuagbãtɔ la nɔ anyi ɖe mɔ to.+47 Esi wòse be Yesu Nazaretetɔ lae la, ede asi ɣlidodo me be: “Yesu, David Vi,+ kpɔ nublanui nam!”+48 Eye ame geɖewo blu ɖe eta be wòazi ɖoɖoe, ke egado ɣli sesĩe wu be: “David Vi lee, kpɔ nublanui nam dzro!”49 Eya ta Yesu tɔ hegblɔ be: “Miyɔe vɛ nam.” Eya ta woyɔ ŋkuagbãtɔ la gblɔ nɛ be: “Wò dzi nedze eme! Tso; ele yɔwòm.”50 Eɖe efe awudziwui fu gbe hetso kpla yi Yesu gbɔ.51 Eye Yesu biae be: “Nu kae nèdi be mawɔ na wò?” Ŋkuagbãtɔ la gblɔ nɛ be: “Raboni,* na magakpɔ nu.”52 Eye Yesu gblɔ nɛ be: “Heyi. Wò xɔse na nèhaya.”+ Enumake ŋkuagbãtɔ la kpɔ nu,+ eye wòdze Yesu yome le mɔa dzi.
Etenuŋɔŋlɔ
^ Egɔmeɖeɖe tẽe, “nu si Mawu bla ɖe kɔkuti ɖeka te.”


text:
NU VEVI SIWO NANA ƑOMEWO KPƆA DZIDZƆ
Ale Si Nàfo Nu Kple Viwòa Evɔ Màhe Nya Ðe Eŋu O
“Esime vinyenyɔnuvia xɔ fe 14 la, edze glãkahehe kplim. Ne megblɔ nɛ be, ‘Zã le dodom, va ɖu nu’ la, eɖoa eŋu nam be, ‘Ne edzrom be maɖu nu ko maɖui.’ Ne mebiae be ewɔ efe afemedɔwo vɔ hã la, eɖoa eŋu nam be, ‘Mègaɖe fu nam o!’ Míedoa ɣli ɖe mía nɔewo ta zi geɖe.”
—MAKI, JAPAN. *
Ne viwò nye fewuivi la, mia kplii dome nyahehewo ate ŋu anye kuxi sesẽ siwo nàdo goe la dometɔ ɖeka, eye esia abia dzigbɔɖi geɖe tso asiwò. Maria, si le Brazil, si vinyɔnuvi xɔ fe 14 la gblɔ be: “Ne vinyea le nya hem kplim la, nye dzi hona. Dzi kua mí ame evea ale gbegbe be míedoa ɣli ɖe mía nɔewo ta.” Aleae wòle le Carmela, si le Italy la hã gome. Egblɔ be: “Zi geɖe la, mía kple vinyeŋutsuvia míehea nya kple mía nɔewo vevie va se ɖe esime wògena ɖe xɔ me hedoa ʋɔ ɖe eɖokui nu.”
Nu ka tae fewuivi aɖewo lɔ̃a nyahehe nenema? Wo hatiwoe le wo gblẽma? Ate ŋu anɔ eme nenema. Biblia gblɔ be hadede ate ŋu akpɔ ŋusẽ nyui alo ŋusẽ gbegblẽ ɖe ame dzi. (Lododowo 13:20; 1 Korintotɔwo 15:33) Azɔ hã, fefe siwo nana wòdzena abe naneke megblẽ le aglãdzedze ŋu o ene la bɔ ɖe nu siwo fewuiviwo tsɔ ɖea modzakae egbea la me.
Gake nu bubu aɖewo hã li siwo ŋu wòle be nàbu, eye ne èse ale si nu siawo kpɔa ŋusẽ ɖe viwò fewuivia dzii gɔme la, kuxia gbɔ kpɔkpɔ masesẽ na wò akpã o. Bu efe kpɔɖeŋu aɖewo ŋu kpɔ.
VIWÒA LE ‘TAMEBUBUŊUTETE’ TUM ÐO
Apostolo Paulo ŋlɔ bena: “Esime menye vidzĩ la, mefoa nu abe vidzĩ ene, mebua tame abe vidzĩ ene, mesea nu gɔme abe vidzĩ ene; gake fifia si mezu ame tsitsi la, meɖe asi le vidzĩ me nuwɔnawo ŋu.” (1 Korintotɔwo 13:11) Edze fãa le Paulo fe nyawo me be ɖeviwo fe nuŋububu to vovo na ame tsitsiwo tɔ. Le mɔ ka nu?
Ðeviwo mebua nu ŋu yia ŋgɔe o, wo tɔ koe nye ɛ̃, ao, alo enyo alo menyo o. Gake zi geɖe la, ame tsitsiwo ya bua nuwo ŋu yia ŋgɔe eye wobua nu geɖe ŋu hafi foa nya ta alo tsoa nya me. Le kpɔɖeŋu me, ame tsitsiwo bua nu si wɔ ge woala la ŋu be esɔ loo alo mesɔ o hã, eye wobua ŋusẽ si wòakpɔ ɖe ame bubuwo dzi hã ŋu. Nuŋububu alea zua numame na wo. Gake fifia hafi sɔhɛwo ya le esrɔ̃m.
Biblia de dzi fo na sɔhɛwo be “woabu tame.” (Lododowo 1:4) Le nyatefe me la, Biblia xlɔ̃ nu Kristotɔwo katã be woawɔ wofe ‘tamebubuŋutete’ ŋu dɔ. (Romatɔwo 12:1, 2; Hebritɔwo 5:14) Gake esi viwòa le efe tamebubuŋutete ŋu dɔ wɔwɔ srɔ̃m ta la, ate ŋu ava nɔ glãka hem kpli wò ɣeaɖewoɣi le nya maɖinyawo gɔ̃ hã ŋu. Alo ate ŋu agblɔ efe nukpɔsusu eye wòadze fãa be mebu nuwo ŋu nyuie o. (Lododowo 14:12) Aleke nàte ŋu aɖe susu kplii le nɔnɔme siawo me nyahehemanɔmee?
TE MƆNU SIA KPƆ: Tsɔe be agbagba ko dzem viwòa le be yeawɔ tamebubuŋutete si srɔ̃m wòle la ŋu dɔ, eye menye ɖe wòlé nukpɔsusu si wòɖe gblɔ la me ɖe asi goŋgoŋ hafi o. Eya ta be nàdoe kpɔ la, gbã la, kafui ɖe efe susuŋudɔwɔwɔ ta. (“Edzɔ dzi nam be èbu nuwo ŋu alea, gake menye nya siwo katã nègblɔ la dzie meda asi ɖo o.”) Eyome kpe ɖe eŋu wòabu nuwo ŋu ayi ŋgɔe. (“Èsusu be nya si nègblɔ la ate ŋu asɔ le go sia go mea?”) Ðewohĩ ale si viwòa agbugbɔ alé ŋku ɖe efe susua ŋu ahatrɔ asi le eŋui la awɔ nuku na wò.
Nya vevi aɖee nye esi: Ne mia kple viwòa miele nya lém kpɔ la, mègafo nu wòadze abe tɔwòe dzɔ ene o. Eye ne edze abe melɔ̃ ɖe nya si gblɔm nèle dzi o hã la, anɔ eme be wò nyawo de dzi gbɔ nɛ wu ale si nèsusui, togbɔ be maɖee afia o gɔ̃ hã. Ate ŋu adzɔ be viwò nava trɔ efe nukpɔsusu le ŋkeke ʋɛ aɖewo megbe, alo kura gɔ̃ hã agblɔ be nenemae ye ŋutɔ hã yesusui; esia megawɔ nuku na wò o.
“Ɣeaɖewoɣi la, mía kple vinyeŋutsua míehea nya le nya maɖinyawo ŋu, abe nudomegbegblẽ loo alo fewuɖuɖu le nɔvianyɔnua ŋu ene. Gake zi geɖe la, ewɔ abe ɖe wòdina be mabia ye nu si susum yele eye maɖee afia be mese efe susua gɔme le mɔ aɖe nu ene, ahagblɔ be, ‘Oo, alea boŋue nyaa lea?’ alo ‘Oo, nu ma susum nèlea?’ Fifia mekpɔe be ne ɖe megblɔ nya mawo tɔgbi la, anye ne mía kplii míefo asa na nyahehe geɖe.”
—Kenji, Japan.
VIWÒA LE EƑE AMENYENYE TUM ÐO
Nu si fewuiwo hehe bia fe akpa vevi aɖee nye be woakpe ɖe wo ŋu woasu te ava nɔ wo ɖokui si abe ame tsitsi ɖɔʋuwo ene. (1 Mose 2:24) Esia bia be woatu amenyenye fomevi aɖe ɖo
Biblia fo nu tso Yosef, ɖekakpui si lé agbenɔnɔ fe dzidzenu nyuiwo me ɖe asi goŋgoŋ la ŋu. Le kpɔɖeŋu me, esi Potifar srɔ̃ foe ɖe enu be wòadɔ kpli ye la, Yosef ɖo eŋu nɛ be: “Aleke gɔ̃ mawɔ vɔ̃ gã sia, eye mada vo ɖe Mawu ŋuti mahã?” (1 Mose 39:9) Ɣemaɣi la, togbɔ be Mawu mede se ɖe ahasiwɔwɔ ŋu na Israel viwo haɖe o hã la, Yosef te ŋu de dzesi nu si nye Mawu fe susu le nyaa ŋu. Gawu la, efe nya si nye “aleke gɔ̃ mawɔ” la ɖee fia be ewɔ Mawu fe nukpɔsusua etɔe, alo ena wòzu efe amenyenye fe akpa aɖe.
Viwòa hã le agbagba dzem be amenyenye tɔxɛ aɖe nasu ye si. Esia nyo, elabena nu siwo ŋu wòkpɔ kakaɖedzi le be wonyo la akpe ɖe eŋu wòakpe akɔ kple hatiwo fe nyafoɖeamenuwo eye wòaʋli efe dzidzenuwo ta. (Lododowo 1:10-15) Ke hã efe amenyenye ma si tum wòle ɖo la kee ana wòadi be yeahe glãka kpli wò. Ne edzɔ alea la, nu kae nàte ŋu awɔ?
TE MƆNU SIA KPƆ: Le esi nàhe nya kplii tefe la, gbugbɔ gblɔ nya si wògblɔ la kpuie. (“Ne mese wò nyaa gɔme nyuie la, èle gbɔgblɔm be . . . ”) Eyome bia nyawoe. (“Nu kae na nèse le ɖokuiwò me alea?” alo “Nu ka tae nèfo nya ta nenema?”) Na viwòa nagblɔ nya si le dzi me nɛ. Na wòagblɔ nu si dzi wòka ɖo. Ne miafe susuwo koe mewɔ ɖeka o evɔ nya si gblɔm wòle hã medze vɔ̃ o la, na wòakpɔe be ède bubu efe susua ŋu, nenye be mèda asi ɖe efe nyaa dzi bliboe o hã.
Menye ɖeko amenyenye si wòatu ɖo kple efe kaka ɖe nu si wònya be enyo dzi nye nu nyui o, ke eɖea vi hã. Nya lae nye be, Biblia gblɔ be Kristotɔwo meganɔ abe ɖevi siwo “nufiafia fe ya sia ya fona yina gafona gbɔna” la ene o. (Efesotɔwo 4:14) Eya ta ɖe mɔ na viwòa eye nàde dzi fo nɛ gɔ̃ hã be wòatu efe amenyenyea ɖo eye wòaka ɖe nu si wònya be ele etefe la dzi.
“Ne mena vinyenyɔnuawo nya be mele klalo ase wofe nyawo la, woawo hã wolɔ̃na faa be yewoaɖo tom, ne nye nyawo mewɔ ɖeka kple wofe susuwo o gɔ̃ hã. Meɖɔa ŋu ɖo be magazi nye susuwo ɖe wo dzi o, ke boŋ mekpena ɖe wo ŋu be woawo ŋutɔwo nakpɔ nu si le etefe la adze sii.”
—Ivana, Czech Republic.
TƆ AFƆ TO, GAKE SE NU GƆME HÃ
Sɔhɛ aɖewo tsɔa nya ɖeka nɔa fu ɖem na ame enuenu abe ɖevi suewo ene kple susu be wo dzilawo ava na ta mlɔeba. Ne esia dzɔna le wò fomea me edziedzi la, ke ehiã be nàɖɔ ŋu ɖo. Togbɔ be wɔwɔ ɖe wofe didia dzi ana wò tome nafa vie hã la, esia wɔwɔ ana woakpɔe be yewoate ŋu akpɔ nu si dim yewole to glãkahehe me. Aleke nàkpɔ kuxi sia gbɔe? Wɔ Yesu fe aɖaŋuɖoɖo sia dzi: “Mina miafe Ɛ̃ nanye Ɛ̃ ko, eye miafe Ao nanye Ao ko.” (Mateo 5:37) Viwò fewuiviawo madi be yewoahe nya kpli wò o ne wonyae be mèle ta na ge gbeɖe o.
Gake se nu gɔme le afi si wòhiã le hã. Le kpɔɖeŋu me, ne viwòa va bia mɔ le gbɔwò be yemagbɔ va afe me kaba o la, ɖe mɔ nɛ wòaɖe nu si tae la me. Le go sia me la, mefia be ɖe nèna ta le efe nyafoɖeamenu ta o, ke boŋ ɖeko nèle wɔwɔm ɖe Biblia fe mɔfiame si nye, “Mina amewo katã nanyae be nugɔmeselawo mienye” la dzi.
TE MƆNU SIA KPƆ: Ƒomea nedzro game si ɖeviawo nagbɔ va afe me kple afea me fe se bubuwo me. Na woakpɔe be èle klalo be yease wofe nyawo eye yealé ŋku ɖe nɔnɔmeawo katã ŋu hafi atso nya me. Roberto, si nye vifofo le Brazil la gblɔ be: “Ele be fewuiviwo nakpɔe be yewo dzilawo alɔ̃ ɖe yewofe biabia dzi ne menya tsi tsitre ɖe Biblia fe aɖaŋuɖoɖowo ŋu o ko.”
Gake dzila aɖeke mede blibo o. Biblia gblɔ be: “Mí katã míewɔa vodada zi geɖe.” (Yakobo 3:2) Ne èkpɔe be nyahehe si do mo ɖa la fe akpa aɖe tso ye gbɔ la, na viwòa nanya kaba be ye tɔ medzɔ o. Ne èlɔ̃na ɖe wò vodadawo dzi la, ekema èle ɖokuibɔbɔ fe kpɔɖeŋu ɖom ɖi na viwòa eye esia ade dzi fo na eya hã be wòalɔ̃ ɖe efe vodadawo dzi.
“Gbe ɖeka esi mía kple vinyeŋutsua míehe nya eye nye dziku nu fa vɔ la, meɖe kuku nɛ be netsɔe kem be medo ɣli ɖe eta kple dziku nenema. Esia na eya hã fe dzi dze eme eye wònɔ bɔbɔe nɛ wòlɔ̃ faa ɖo tom azɔ.”
—Kenji, Japan.
^ mm. 3 Míetrɔ ŋkɔ siwo le nyati sia me.
BIA ÐOKUIWÒ BE . . .
Nu kawoe nye hã mewɔna si anya wɔnɛ be mía kple vinye míehea nya?
Aleke mate ŋu awɔ nyati sia me nyawo ŋu dɔ ale be mate ŋu ase nu gɔme na vinye fewuivia nyuie wu?
Nu kae mate ŋu awɔ be mía kple vinyea míanɔ nya hem o, ke boŋ míalé nyawo kpɔ le ŋutifafa me?


text:
Ðe Wòle Be Kristotɔwo Nawɔ Ðe Sabat Ƒe Sea Dzia?
Ale si Biblia ɖo eŋui
Mawu mebia tso Kristotɔwo si be woawɔ ɖe kwasiɖa sia kwasiɖa fe Sabat fe sea dzi o. Kristotɔwo le “Kristo la fe se la” te, eye se sia mebia be woalé Sabat la me ɖe asi o. (Galatiatɔwo 6:2; Kolosetɔwo 2:16, 17) Nu ka tae míeka ɖe esia dzi? Gbã la, na míabu Sabat fe dzɔtsofe ŋu kpɔ.
Nu kae nye Sabat la?
Woɖe nya “sabat” tso Hebrigbe me nya aɖe si gɔmee nye “woaɖi ɖe eme; woadzudzɔ” la me. Nya sia dze zi gbãtɔ le Biblia me le se si Mawu de na blema Israel-dukɔa la me. (2 Mose 16:23) Le kpɔɖeŋu me, Se Ewoawo fe enelia gblɔ be: “Ðo ŋku Sabat ŋkeke la dzi, ne nàwɔe kɔkɔe. Ŋkeke ade nàwɔ dɔ, eye nàwɔ wò dɔwo katã, ke ŋkeke adrelia nye sabat na Yehowa wò Mawu. Mègawɔ dɔ aɖeke o.” (2 Mose 20:8-10) Sabat dzea egɔme tso Fiɖagbe fiẽ ɖawua enu le Memleɖagbe fiẽ. Le Sabat dzi la, Israel-viwo mekpɔ mɔ adzo le wofe nutoa me, ado dzo, afɔ nake alo adro agba aɖeke o. (2 Mose 16:29; 35:3; 4 Mose 15:32-36; Yeremiya 17:21) Wowua ame siwo da Sabat fe sea dzi.
Yudatɔwo gabua ŋkeke bubuwo hã be wonye Sabat, eye wobua fe adrelia kple fe blaatɔ̃lia hã be wonye sabatwo. Le Sabat-fewo me la, womedea agble o eye womezia Israel-viwo dzi hã be woaxe wo ŋu fewo o.
Nu ka tae Sabat fe sea meka Kristotɔwo o?
Dukɔ si wotsɔ Mose fe Sea na la ko sie wobia tso be woawɔ Sabat fe se la dzi. (5 Mose 5:2, 3; Ezekiel 20:10-12) Mawu mebia tso dukɔ bubu aɖeke si kpɔ be woawɔ Sabat fe se la dzi o. Gakpe ɖe eŋu la, “wotu” Yudatɔwo gɔ̃ hã “tso Se” si Mose de la, si fe akpa aɖee nye Se Ewoawo la me to Yesu Kristo fe vɔsaa dzi. (Romatɔwo 7:6, 7; 10:4; Galatiatɔwo 3:24, 25; Efesotɔwo 2:15) Meganye Mose fe Sea dzie Kristotɔwo zɔna ɖo egbea o, ke boŋ lɔlɔ̃ fe se si de ŋgɔ wu la dzie wozɔna ɖo.
Nya totro siwo amewo gblɔna tso Sabat ŋu
Nya totro: Mawu ɖo Sabat anyi esi wòɖi ɖe eme le ŋkeke adrea gbe.
Nyatefea: Biblia gblɔ be: “Mawu yra ŋkeke adrelia, eye wòkɔ eŋuti, elabena eya dzi wòdzudzɔ eɖokui le tso efe dɔwɔwɔ, siwo katã Mawu wɔ, eye wòna wodo la me.” (1 Mose 2:3, Eʋegbe Biblia) Menye Sabat fe see Mawu de na amegbetɔ le mawunyakpukpui sia me o, ke boŋ nu si Mawu wɔ le nuwɔwɔ fe ŋkeke adrea gbee wogblɔ le eme. Biblia megblɔ be ame siwo nɔ anyi do ŋgɔ na Mose fe ŋkekea la wɔ Sabat fe sea dzi o.
Nya totro: Israel-viwo nɔ Sabat fe sea te hafi wova de Mose fe Sea na wo.
Nyatefea: Mose gblɔ na Israel-viwo be: “Yehowa mía Mawu bla nu kpli mí le Horeb,” si nye nuto si fo xlã Sinai-toa. Se siwo wode na wo le nubabla sia me la dometɔ ɖekae nye Sabat fe sea. (5 Mose 5:2, 12) Ale si Israel-viwo wɔ nui le Sabat fe nyawo me ɖee fia be womenya nu tso Sabat la ŋu tsã o. Ne ɖe Israel-viwo nɔ Sabat fe se aɖe te esime wonɔ Egipte la, ke aleke Sabat la ate ŋu aɖo ŋku wofe ɖeɖekpɔkpɔ tso Egipte dzi na wo abe ale si Mawu gblɔe ene? (5 Mose 5:15) Ne ɖe wonya nu tso eŋu xoxo la, ɖe wòagahiã be woade se na wo be womegafɔ mana le ŋkeke adrelia dzi oa? (2 Mose 16:25-30) Eye nu ka tae womenya nu si woawɔ na ame gbãtɔ si da Sabat fe sea dzi o?
Nya totro: Sabat la nye nubabla mavɔ, eya ta ele be míawɔ edzi egbea hã.
Nyatefea: Wogblɔ tso Sabat ŋu le Biblia aɖewo me be enye “nubabla mavɔ.” (2 Mose 31:16) Ke hã Hebrigbe me nya si gɔme woɖe be “mavɔ” ate ŋu afia hã be “nane si anɔ anyi yi ɖe etsɔme ʋĩ ɖaa,” gake mefia kokoko be nua anɔ anyi tegbee o. Le kpɔɖeŋu me, wozã nya ma ke tsɔ ɖɔ Israel-viwo fe nunɔlanyenye fe ɖoɖoa, gake Mawu na ɖoɖo ma wu enu fe 2,000 kloe nye esi va yi.
Nya totro: Edze be Kristotɔwo nawɔ ɖe Sabat fe sea dzi, elabe Yesu ŋutɔ hã wɔ ɖe edzi.
Nyatefea: Esi Yesu nye Yudatɔ tae wòwɔ ɖe Sabat fe sea dzi ɖo, elabe se bla Yudatɔ ɖe sia ɖe tso edzigbe be wòawɔ ɖe Mose fe Sea dzi. (Galatiatɔwo 4:4) Gake le Yesu fe ku megbe la, woɖe Se fe nubabla, si fe akpa aɖee nye Sabat fe sea la ɖa.
Nya totro: Esi apostolo Paulo zu Kristotɔ la, ewɔ ɖe Sabat fe sea dzi.
Nyatefea: Paulo ge ɖe fufofea le Sabat dzi, gake menye kple susu be yeawɔ ɖeka kple Yudatɔwo aɖu Sabat la o. (Dɔwɔwɔwo 13:14; 17:1-3; 18:4) Ke boŋ ɖe wòyi ɖaɖe gbefã nya nyuia le fufofea abe ale si wolɔ̃a amewo kpekpe ɣemaɣi wova foa nu na ame siwo kpe hena tadede agu ene. (Dɔwɔwɔwo 13:15, 32) Paulo ɖea gbefã “gbe sia gbe,” menye le Sabat ɖeɖe ko dzi o.
Nya totro: Kristotɔwo fe Sabat ye nye Kwasiɖagbe.
Nyatefea: Biblia mede se aɖeke na Kristotɔwo be woaɖi ɖe eme ahade ta agu le Kwasiɖagbe, si nye kwasiɖa fe ŋkeke gbãtɔ la dzi o. Kristotɔ gbãtɔwo wɔa dɔ le Kwasiɖagbe abe ale si ko wowɔa dɔ le ŋkeke bubuwo dzi ene. Numekugbalẽ aɖe gblɔ be: “Ƒe alafa 4 lia me hafi wova te sabat-ɖuɖu le Kwasiɖagbe, esime [trɔ̃subɔlawo fe Roma-fiagã] Konstantino de se be womegawɔ dɔ fomevi aɖewo le Kwasiɖagbe o.” *
Ke mawunyakpukpui siwo na wòdze abe ŋkeke tɔxɛ aɖee Kwasiɖagbe nye ene ya ɖe? Biblia gblɔ be apostolo Paulo ɖu nu kple efe haxɔsetɔwo “le kwasiɖaa fe ŋkeke gbãtɔ dzi” si nye Kwasiɖagbe, gake susu le eme, elabe Paulo le dzodzo ge le wo gbɔ le ŋkeke si kplɔe ɖo dzi. (Dɔwɔwɔwo 20:7) Nenema kee wogblɔ na hame aɖewo be woadzra ga aɖe ɖo ɖi “le kwasiɖa ɖe sia ɖe fe ŋkeke gbãtɔ dzi” si nye Kwasiɖagbe hena kpekpeɖeŋunana ame siwo hiã tu. Hameviawo dzraa ga siawo ɖo ɖe wofe afewo me ke menye ɖe tadeagufeawo o.
Nya totro: Mesɔ be woaɖo ŋkeke aɖe ɖi kwasiɖa sia kwasiɖa hena ɖiɖi ɖe me kple tadede agu o.
Nyatefea: Biblia ɖe mɔ be Kristotɔ ɖe sia ɖe ŋutɔ natso nya me le nya sia ŋu.
^ mm. 21 Kpɔ agbalẽ si nye New Catholic Encyclopedia, Second Edition, Volume 13, axa 608 hã.
Srɔ̃ Nu Geɖe Wu
NYA NYUI SI TSO MAWU GBƆ!
Aleke Biblia Me Gɔmeɖosewo Ðea Vi Na Míi?
Yesu ɖe nu si ta míehiã gɔmeɖosewo la me eye wòyɔ gɔmeɖose eve siwo le vevie wu la hã.
GBETAKPƆXƆ
Ðe Se Si Mawu Na Israel La Le Dzɔdzɔe Hele Etefea?
Ʋɔnudɔdrɔ̃ ŋuti mɔfiame vevi ene dzie ʋɔnudrɔ̃lawo zɔna ɖo le Israel.
NYA SIWO AMEWO BIANA EDZIEDZI
Kristotɔwoe Yehowa Ðasefowo Nyea?
Taflatsɛ kpɔ ale si míeto vovo na subɔsubɔha bubu siwo hã woyɔna be Kristotɔwoe la ɖa.


text:
HADZIDZI 134
Ðeviwo Nye Domenyinu Tso Yehowa Gbɔ
1. Ne ŋutsu va zu vifofo
Eye nyɔnu va zu vidada la,
Woaɖo ŋku ’dzi be menye yewo
Ðeɖe tɔ koe ɖevia nye o.
Yehowa gbɔe nunana sia tso;
’Yae nye lɔlɔ̃ kple agbe dzɔtsofe.
Ena mɔfiame nyui dzilawo
Be woazɔ edzi ahe wo via.
(HAXE)
Viwò f’agbe le asiwò me;
Domenyinue Mawu na wò.
Kesinɔnu si nànɛ nye be
Nàfia Ma’u fe sededeawoe.
2. Se siwo Mawu de na wò,
Na woatsi dzi me na wò ɣesiaɣi.
Ku wo ɖe to me na viwòwo;
Wò dɔdeasi vevi wònye.
Ƒo nu wo ŋu ne èle mɔ dzi,
Ne èfɔ loo alo nèmlɔ anyi.
Woaɖo ŋku ’dzi fe siwo gbɔna,
Awɔ nutefe Ma’u nayra wo.
(HAXE)
Viwò f’agbe le asiwò me;
Domenyinue Mawu na wò.
Kesinɔnu si nànɛ nye be
Nàfia Ma’u fe sededeawoe.
(Kpɔ 5 Mose 6:6, 7; Ef. 6:4; 1 Tim. 4:16 hã.)


text:
Ame Kae Nye Kristo Ƒe Futɔ La?
Ale si Biblia ɖo eŋui
Kristo fe futɔ la menye ame ɖeka alo habɔbɔ ɖeka aɖe koŋ o, elabe Biblia gblɔ be “Kristo fe futɔ geɖewo” li. (1 Yohanes 2:18) Helagbe me nya si gɔme woɖe be “Kristo fe futɔ” la fia “ame si tsi tsitre ɖe Kristo ŋu alo tsɔ eɖokui ɖo etefe.” Ame sia ame si wɔa nu siwo gbɔna la nye Kristo fe futɔ:
Egblɔna be menye Yesue nye Kristo (Mesia) la o alo gblɔna be menye Mawu fe Vie wònye o.
—1 Yohanes 2:18.
Etsia tsitre ɖe Kristo, Mawu fe Amesiamina la, ŋu.
—Psalmo 2:1, 2; Luka 11:23.
Egblɔna be yee nye Kristo la.
—Mateo 24:24.
Etia Kristo yomedzelawo yome, elabe Yesu bua nu sia nu si wowɔ ɖe wo ŋu be ye ŋutɔ ŋue wòwɔe ɖo.
—Dɔwɔwɔwo 9:5.
Edaa alakpa be Kristotɔe yenye evɔ tsɔa sedzimawɔmawɔ kple amebeble ɖoa dɔe.
—Mateo 7:22, 23; 2 Korintotɔwo 11:13.
Biblia yɔ ame siwo wɔa nu siawo dometɔ ɖe sia ɖe be Kristo fe futɔwo eye wògayɔ wo katã abe fufofo ene be “Kristo fe futɔ.” (2 Yohanes 7) Kristo fe futɔ la do zi gbãtɔ le apostoloawo fe ŋkekeawo me eye wògale dɔ dzi vevie va se ɖe egbe. Biblia gblɔ esia ɖi.
Ale si nàwɔ akpɔ Kristo fe futɔ la adze sii
Wogblɔa alakpanyawo tso Yesu ŋu. (Mateo 24:9, 11) Le kpɔɖeŋu me, ame siwo fiaa Trinita Kɔkɔe alo Mawuɖekaetɔ̃ alo fiaa nu be Yesue nye Mawu Ŋusẽkatãtɔ la tsia tsitre ɖe nya si Yesu gblɔ be “Fofo la lolo wum” la ŋu tẽe.
—Yohanes 14:28.
Kristo fe futɔ la medaa asi ɖe nu si Yesu fiaa ku ɖe Mawu Fiaɖufea fe dɔwɔwɔ ŋu la dzi o. Le kpɔɖeŋu me, sɔlemehakplɔla aɖewo gblɔna be amegbetɔwo fe dziɖuɖuwo zãmee Kristo le le efe dɔwɔwɔwo me. Ke hã wofe nufiafia sia tsi tsitre ɖe Yesu ŋu, elabe eya ŋutɔ gblɔ be: “Nye Fiaɖufe menye xexe sia fe akpa aɖeke o.”
—Yohanes 18:36.
Wogblɔna be Yesue nye yewofe Afetɔ gake womewɔna ɖe efe sededewo dzi o. Efe sedede siawo dometɔ ɖekae nye be woaɖe gbefã Fiaɖufea ŋuti nya nyuia.
—Mateo 28:19, 20; Luka 6:46; Dɔwɔwɔwo 10:42.
Srɔ̃ Nu Geɖe Wu
BIBLIA ME BIABIAWO ƑE ŊUÐOÐOWO
Nu Kae 666 Fia?
Biblia ɖe nu si 666 le tsitre ɖi na kple nu si lã wɔadã la fe dzesia fia la me.
GBETAKPƆXƆ
Alakpanya Evelia: Wobe Enye Amlima Mawu
Mawuɖekaetɔ̃ fe nufiafia la menana amewo dzea si Mawu nyuie helɔ̃nɛ o. Ðe nàte ŋu alɔ̃ ame aɖe si màte ŋu anya alo ase ale si wòle gɔme o la vavã?


text:
SƆHƐWO BIANA BE
Nu Kae Mawɔ Ne Dzinyela Aɖe Le Dɔ Lém?
Sɔhɛ geɖe metsia dzi ɖe beléle na dɔnɔ fe nyawo ŋu o. Ðewohĩ fe geɖe megbe hafi lãmesẽkuxiwo ava nɔ fu ɖem na wo dzilawo.
Ke nu kae nàwɔ ne tɔwò alo nɔwò dze dɔ vevie esi nèkpɔtɔ nye sɔhɛ? Se sɔhɛ eve aɖewo siwo nɔ te ɖe nɔnɔme sesẽ sia nu fe ŋutinyawo ɖa.
Nu si me Emmaline to
Nɔnye le dɔléle sesẽ aɖe si woyɔna be Ehlers-Danlos syndrome (EDS) lém. Enye dɔ vɔ̃ɖi aɖe si gblẽa nu le ame fe funukpefewo, ŋutigbalẽ kple ʋukawo ŋu.
Womete ŋu daa dɔléle sia o, eye ewɔe be nu te nɔnye ŋu vevie le fe ewo siwo va yi me. Ɣeaɖewoɣi la, efe ʋu ɖiɖina kpɔtɔna ale gbegbe be efe agbe ɖoa afɔku me; eye ɣeaɖewoɣi hã, esea veve ale gbegbe be ɖeko wòdina be yeaku.
Yehowa Ðasefowoe míenye, eye míafe hamea me tɔwo nye kpekpeɖeŋutsofe gã aɖe na mí! Le kpɔɖeŋu me, nyitsɔ laa la, hanyeti nyɔnuvi aɖe ɖo agbalẽ ɖe míafe fomea hegblɔ be yelɔ̃ mí ŋutɔ, eye be yeli ɣesiaɣi ana kpekpeɖeŋu mí. Dzidzɔ gã ka gbegbee nye esi wònye be xɔlɔ̃ siawo tɔgbi le mía si!
Biblia hã kpe ɖe ŋunye ale gbegbe. Le kpɔɖeŋu me, nye mawunyakpukpui veviwo dometɔ ɖekae nye Psalmo 34:18, si gblɔ be: “Yehowa tsɔ ɖe ame siwo fe dzi gbã gudugudu la gbɔ.” Bubu hãe nye Hebritɔwo 13:6, si gblɔ be: “Yehowa ye nye nye kpeɖeŋutɔ; nyemavɔ̃ o.”
Mawunyakpukpui evelia sia me nyawo dea dzi gbɔ nam ŋutɔ. Nu si mevɔ̃na wue nye be nɔnye ava ku agblẽm ɖi. Melɔ̃e ŋutɔ, eye mekpɔa dzidzɔ ɖe ŋkeke ɖe sia ɖe si nye kplii míenɔ anyi ɖekae ŋu. Mawunyakpukpui ma kpe ɖe ŋunye mekpɔe be nu ka kee adzɔ le etsɔme o, ele be kakaɖedzi sẽŋu nanɔ asinye.
Gake mevɔ̃a nu bubu aɖe hã. Woxɔa EDS dɔlélea le ame dzila ŋu. Nɔnye xɔe le nɔa ŋu, eye nye hã mexɔe le nɔnye ŋu. Ta efia be, EDS le nye hã ŋunye. Gake Hebritɔwo 13:6 na meka ɖe edzi be Yehowa anye “nye kpeɖeŋutɔ” le go sia hã me.
Eya ta medzea agbagba be makpɔ ŋudzedze ɖe nu si le asinye fifia ŋu, eye be maganɔ nu siwo dzɔ va yi ŋu bum alo atsi dzi fũu ɖe etsɔme ŋu o. Dzi ate ŋu aɖe le fonye ne metsɔa nu siwo nɔnye te ŋu wɔna tsã le sɔsɔm kple nu siwo megate ŋu le wɔwɔm fifia o. Biblia gblɔ be nɔnɔme sesẽ siwo me tom míele fifia la nye “ɣeyiɣi vi aɖe fe xaxa si nu mesẽ o,” ne míetsɔe sɔ kple mɔkpɔkpɔ si le mía si be míava nɔ agbe tegbee eye míagadze dɔ azɔ o.— 2 Korintotɔwo 4:17; Nyaɖeɖefia 21:1-4.
Bu nya sia ŋu: Nu kae kpe ɖe Emmaline ŋu be dzi meɖe le efo o? Aleke wò hã nàwɔ alé dzi ɖe fo ne èle nɔnɔme sesẽwo me tom?
Nu si me Emily to
Esi menɔ sekɛndrisuku la, blanuiléledɔ dze tɔnye dzi. Dɔlélea wɔe be tɔnye trɔ zu ame bubu kura. Tso ɣemaɣi la, blanuiléle si gbɔ eme, vɔvɔ̃ madzemadzee kple dzimaɖitsitsi atraɖii ɖe kpe na tɔnye. Ele avu wɔm kplii fe 15 sɔŋue nye esia. Etena ɖe edzi ŋutɔ be yeléa blanui nenema gbegbe evɔ enya be naneke medzɔ si ta yealé blanui nenema hafi o.
Yehowa Ðasefowoe míenye eye míafe hamea me tɔwo kpena ɖe mía ŋu ŋutɔ. Míafe haxɔsetɔwo nyoa dɔme hesea nu gɔme na mí ale gbegbe, eye ame aɖeke mena tɔnye se le eɖokui me be yefe wɔfe aɖeke megale hamea me o. Ale si tɔnye le dzi dom le efe nɔnɔmea me na be meva lɔ̃e vevie wu tsã.
Edzroam vevie be tɔnye naganɔ abe ale si wònɔ tsã ene—enɔ lãmesẽ nyui me, metsia dzimaɖi ɖe naneke ŋu o, eye wònɔ dzidzɔ kpɔm. Fifia etena ɖe dzinye ŋutɔ be ele be wòanɔ avu wɔm kple seselelãme manyomanyo siwo le abe futɔ makpɔmakpɔ aɖe ene gbe sia gbe.
Ke hã, tɔnye kua kutri vevie be yealé dzi ɖe fo ɣesiaɣi. Nyitsɔ laa esi efe dɔa gaho nɛ vevie la, edzea agbagba be yeazã ɣeyiɣi vi aɖe atsɔ axlẽ Biblia gbe sia gbe, ne anye kpukpui ʋɛ aɖewo koe hã. Esia do ŋusẽe ŋutɔ. Biblia fe akpa sue aɖe xexlẽ gbe sia gbe nenema xɔe ɖe agbe. Mekpɔ dzidzɔ ɖe tɔnye ŋu ɣemaɣi wu ɣeyiɣi bubu ɖe sia ɖe.
Nya siwo le Nehemiya 8:10 doa dzidzɔ nam ale gbegbe, afi ma gblɔ be: “Dzidzɔ si tsoa Yehowa gbɔe nye miafe mɔ́ sesẽ.” Nyatefe matrɔmatrɔe wònye. Dzidzɔ si mekpɔna le nɔviwo dome ne mede kpekpeawo hele gome kpɔm le wo me la daa gbe le nye dzi si xɔ abi la ŋu. Enana agbe ɖoa menye ŋkeke bliboa katã. Tɔnye fe kpɔɖeŋu nyuia na mesrɔ̃e be nɔnɔme sesẽ ka ke mee mato o, Yehowa le klalo ɣesiaɣi be yeakpe ɖe ŋunye.
Bu nya sia ŋu: Aleke Emily kpe ɖe tɔa ŋu esi wòdze dɔ vevie? Ne ame aɖe le blanuiléledɔ lém la, aleke nàte ŋu akpe ɖe eŋu?


text:
GBETAKPƆXƆ No. 1 2016 | Ðe Wònyo Be Woanye Anukwareɖila?
Ame akpa gãtɔ daa alakpa zi ɖeka ya teti le miniti ewo fe dzeɖoɖo me. Ðe wòhiã be míawo ya míato vovoa?
COVER SUBJECT
Ðe Anukwareɖiɖi Zu Tsigãdzinua?
Nu si me Hitoshi to la ate ŋu ana wòadze nenema.
COVER SUBJECT
Ale Si Anukwaremaɖimaɖi Gblẽa Nu Le Ŋuwò
Xlẽ nu tso nyatefe si ku ɖe alakpadada ŋu.
COVER SUBJECT
Nu Si Ta Wònyo Be Woanye Anukwareɖila
Amewo gblɔ nu si me woawo ŋutɔwo to si ɖe anukwareɖiɖi fe vevienyenye fia.
THE BIBLE CHANGES LIVES
Na Makpɔ Ŋutifafa Kple Dzidzɔ Ƒe Ðeka Pɛ Ko
Biblia me nya si dze le 1 Yohanes 1:9 la wɔ dɔ ɖe Alain Broggio dzi ŋutɔ.
Ènyaa?
Aleke wowɔa agbalẽ xatsaxatsawo le Biblia-ŋlɔɣiwo, eye aleke wozãa woe? Wofo nu tso “nunɔlawo fe tatɔwo” ŋu le Kristotɔwo Ƒe Hela Ŋɔŋlɔawo me. Ame kawoe woanya nye?
Ale Si Nàɖu Dediemanɔmanɔ Ƒe Seselelãme Dzi
Nu etɔ̃ siwo ate ŋu akpe ɖe ŋuwò nàse le ɖokuiwò me be yele dedie.
ANCIENT WISDOM FOR MODERN LIVING
Migatsi Dzimaɖi O
Menye ɖeko Yesu gblɔ be míagatsi dzimaɖi o ko evɔ o, egblɔ ale si míawɔe hã.
Nya Kae Biblia Gblɔ?
Ðe kukuawo agava nɔ agbe akea?
Internet Dzi Nu Bubuwo
Ðe Biblia Ate Ŋu Akpe Ðe Ŋunye Ne Melé Blanuia?
Kpɔ nu etɔ̃ siwo Mawu wɔna na mí dɔmenyotɔe tsɔ kpena ɖe mía ŋu míeɖua blanuiléle dzi ɖa.